- João
- <
- 21
- >

21
Jesus Ure Ia Ture Jorduwadowuge Erdudo Pudui Pugeje
1 Jesus ure ia ture jorduwadowuge erdudo pudui pugeje Galiléia pobo maereu okwai. Nou pobo maereu iere Tiberíades jamedu. 2 Simão Pedro, Tomé, Natã, ere bato pui nono. Zebedeu ore ime pobedu doge eragojere nono ebo jamedu. Ia Jesus ure jorduwadowuge eragojere nono jamedu. Ere pobe. 3 Jesus rakojekare ebo raga mare Pedro makore ei. Akore: – Pawoguwo.
Egore: – Uu. Pawoguwo.
Nono ere taredo to ika kurireuto dukeje ewogure. Mare nou boečoji ekare boe bito jii toro barogwakododu ka. 4 Barogwakododure dukeje Jesus rakojere nono kugaru keje pobo maereu okwai. Ure jorduwadowuge etaiwo jaere toro ae ika kurireu piji. Erdure ji mare erduwakare ji. 5 Jesus unaragodure ei ere boe bito dubagai. Akore: – Tare boe bito?
Egore: – Boro! Čegare boe bito rugadu!
6 Jesus makore ei. Akore: – Tawuge barigu tagana pemegareu jagwai. Nono tamode tageragu karei rugadu.
Dukodire ere tuwuge barigu tugana pemegareu jagwai. Ča eroiwakare tuwo tuwuge tawuje pobo piji. Motudure rugadu karebo.
7 Nou Jesus meardu kurire jiwu ure jorduwadowu makore Pedroji. Akore: – Pagimijera nure ema rugadu.
Pedro meardure nou bataruji dukeje ure tugudau areia biaku epa tugu pudui dukeje ure taredo poboto ika piji. Nou pobo maereu po kokare nono dukodire Pedro aregodure nou pobo maereu okwa ka. 8 Edu jaere pobo okwa jitu oto padure cem metros. Nono nouia ure jorduwadowuge eture ika kurireu tabo pobo okwa ka. Ere tumugudo nou tuwuge keje nou karebo. 9 Etaregodure dukeje ere tudawuje nou ika kurireu piji. Dukejere erdure Jesusji nono. Erdure joruji, kare epadure joradu keje duji jamedu. Ia amireu padure joradu keje jamedu. Jesus maragodae reo. 10 Nono Jesus makore ei. Akore: – Mato ia tare bitowu karebo itae.
11 Simão Pedro ure tugirimi ika ka pugeje kare ewagai. Ure nou buke tawuje ika piji. Ure reko pobo okwa ka. Nou buke korobadure kare kurireugebo. Kare enodo padure kejeboere cento e cinquenta e cinco nou buke tada. Mare buke ukare tuwowuje ebo. 12 Nono Jesus makore ei pugeje. Akore: – Mato. Tagwagewo.
Nou Jesus ure jorduwadowuge enarakare Jesus ie bagai. Erduware ure ema duji rugadu. 13 Nono Jesus ure tugeragu amireuji dukeje ure maku nou ture jorduwadowuge etai. Nono ure kare emagu etai jamedu.
14 Ainore Jesus rore tuwo nou ture jorduwadowuge erdudo pudui. Tiewodure dukodi rugadu.
Jesus Makore Pedroji
15 Enogwagere dukeje Jesus makore Simão Pedroji. Akore: – Akiere Simão. João onaregedu nure aki. Aki na ameardu kurire i rugadu awu amedage epiji?
Pedro akore: – Ikimijera nure aki rugadu. Imeardu kurire ai rugadu.
Jesus akore: – Aetu pemegado inagu carneiro dogei. Mare carneiro dogei karega inagoino. Meartorure iwuge eire inagoino.
16 Nono Jesus makore Pedroji pugeje. Akore: – Simão. João onaregedu nure aki. Aki na ameardu kurire i rugadu?
Pedro akore: – Uu. Ikimijera nure aki. Imeardu kurire ai rugadu.
Jesus akore: – Aetu pemegado inagu carneiro dogei. Mare carneiro dogei karega inagoino. Meartorure iwuge eire inagoino.
17 Nono Jesus makore Pedroji pugeje. Akore: – Simão. João onaregedu nure aki. Ameardu kurire i na?
Jesus makore aino pugeje dukodire Pedro kiarigodure rugadu. Akore: – Ikimijera nure aki rugadu. Arduware boe jamedu boeji. Imeardu kurire ai duji.
Jesus akore: – Aetu pemegado inagu carneiro dogei. Mare carneiro dogei karega inagoino. Meartorure iwuge eire inagoino. 18 Boe jokodu jire inagoino ai. Iparedure aki dukeje are arugadu atuwo akaidure jiboe ka. Mare apegagodumode dukeje ro pegareuge emode tugeragu ai tuwo akana raido tuwo akera kogudo rugadu tuwo atudo taidure jiboe ka tuwo awido.
19 Jesus akoino dutabo ure Pedro bie ro pegareuge eromoduie jitu duji. Ro pegareuge emoduie Pedro bito mare du inodu tabo Pedro umodukaie tugera ra tumeartorure Pao Kurireu jitu piji rugadu. Dukodire boe erduwamoduie Pao Kurireu pemegare rugadu duji. Emoduie Pao Kurireu ie kurido rugadu duji.
Čare Jesus makore Pedroji pugeje. Akore: – Mato itabo.
Pedro Aidure Tuiorduwawo Nuba Boemode Nouia Jesus Ure Jorduwadowuji
20 Pedro ure tumegido dukeje jordure nou Jesus meardu kurire jiwu imeduji. Jesus ure jorduwadowu imedu nure ema jamedu. Marigudu Jesus okwagere nou ture jorduwadowugebo boečoji dukeje nou ure jorduwadowu ure tuburedo Jesusji tunaragoduwo Jesusji nubureu imedu koiaba umode Jesus maku boe eimijerage pegareuge etai. Nou Jesus meardu kurire jiwu imedu emare unarare Jesusji marigudu.
21 Aino čare Pedro jordure nou Jesus meardu kurire jiwu imeduji dukeje makore Jesusji. Akore: – Nuba boemode awu pamediaji?
22 Jesus akore: – Itaidumodukare bikawo jii toro itaregodure du ka du bimodukare rugadu. Mare amororamagadukaba bagai. Ameartorudo imagore jiboeji rugadu.
23 Nou Jesus ure jorduwadowuge emeardaere Jesus makore nou tumeardu kurire jiwu imedu bimodukaie duji. Mare makokare aino. Akore: – Itaidumodukare bikawo dukeje bimodukare rugadu.
24 Ire Jesus akoino. Imire ikiere João. Jesus ure jorduwadowu nure imi. Imagore awu Jesus rore jiboeji boe ewiagai. Ire bu bapera keje jamedu. Boe jokodu jire inagoino tawiagai.
25 Jesus rore ia turoji jamedu. Mare bapera kurimode rugadu boe ewo Jesus rore jiboe makore jiboe jamedu boe bu nou bapera keje. Boe mode bataru jamedu bu bapera keje dukeje kodumode awu moto kori rugadu.

- João
- <
- 21
- >

© 2020 WBT