- Boe Oto Padure Kejeboe Reo
- <
- 3
- >

3
Jesus Makore Sardes Ba Kurireu Kejewugei
1 Jesus mako kimore i. Akore: – Ia itugare baru tadawu jetu pemegare meartorure iwugei Sardes ba kurireu keje. Inure iwadaru utudo nou Sardes kejewuge ewagai nou baru tadawu itugare apo. Amode bu bapera keje. Ainore awu iwadaru mode.
– Kuieje doge enodo padure sete. Edure ikera keje. Pao Kurireu utugarege baru tadawuge edure ikera keje jamedu. Edure ikera kejewuge enodo padure sete jamedu. Emaragodure inai. Ča iorduware taroji. Boe egore taroie itaidure jiboeji. Mačare tare nono bireuge emogadure. Mare tawi ji karega inagoino. Tarokare itaidure jiboeji rugadu. Dujire inagoino. 2 Taeku jado. Tardae tameardae pemegado pugeje tagawo tagera ra tameartorure i dupiji. Iorduware taroji. Tagare taro pemegado nono Pao Kurireu aidure jiboe dumogadure. 3 Dukodire tawiabutudo tarduware jiwu Pao Kurireu bataru keje. Tameartorudo ji. Tagera ra taro pegareu piji. Tamodukare tardae tameardae pemegado dukeje imode boe pegado tai. Imode taetodu remawudo pui nono iwogu kigodureu ro mogadure iwo boe pegado tai. 4 Mare ia tagi taro pemegare. Mare tamagakare. Tagire imode tamugudo itabo taro pemegare dukodi. Tamugumode itabo ire ia taro pegareu tawuje tabiji dukodi. Ire taro pegareu tawuje tabiji nono boe ero mogadure tuwo rorogodureu tawuje tugudau areia kigadureu piji dumogadure. 5-6 Tawiapaga pemegado Pao Kurireu Uwari bataruji. Makonure meartorure iwuge ewiagai. Ia tagi tamodukare tagera ra tameartorure i du piji, tamodukare tagera ra taro pemegareu piji dukeje imode ia taro pegareu tawuje tabiji nono boe ero mogadure tuwo rorogodureu tawuje tugudau areia kigadureu piji dumogadure. Imode Iogwa Kurireu bie, utugarege baru tadawuge ewie, itore nuie tagi duji. Imodukare tagie tawuje bimodukareuge ekie padure kejewu bapera piji.
Jesus Makore Filadélfia Ba Kurireu Kejewugei
7 Jesus mako kimore i. Akore: – Ia itugare baru tadawu jetu pemegare meartorure iwugei Filadélfia ba kurireu keje. Inure iwadaru utudo nou Filadélfia kejewuge ewagai nou baru tadawu itugare apo. Amode bu bapera keje. Ainore awu iwadaru mode.
– Boe pemegareu nure imi. Iro pegareu bokware boei. Imago pegareu bokware boei. Boe jokodureu nure imi. Boe eimijera kurireu nure imi. Ire nono ia imedu iedure chave*3.7 Bapera boetojiwu akore: – Davi o chave – aino. Awu chave jiwu bataru padure Isaías 22.22 keje. Mariguduwuge Israel doge ekimijera kurireu nure awu Daviče. Pao Kurireu makore awu Daviji turo pemegamoduie ji, tumoduie ia uwobe emugudo mugato jii toro rugadu, boe eimijera kurireuwo ema rugadu jii toro rugadu. Jesus jire awu bataru akoino. Awu Pao Kurireu akoino Davi jiwu bataru padure 2 Samuel 7.12-16 keje. jiwu mogadure. Imode jado dukeje jadodure rugadu. Boe emodukare mi. Imode mi dukeje jadodumodukare pugeje. Ainore irore rugadu. Mare baiporo ji karega iroino. Imire imode itaidure jiwu iro to rugadu. Ia boe umodukare ido ia itaidumodukare jiwu iro to. Dujire inagoino. 8 Ča iorduware taroji. Iorduware taraga biagare tu je duji. Tameartorure ire tarduwadowu iwadaruji rugadu. Tagare tagera ra ipiji. Nono iraga kodure boe jamedu boe kori. Dukodire ia boe, ia bope umodukare tawarigu taro pemegareu piji, ire ikera maku tagai kodi. 9 Iage egore Judeu doge enuie pudumi mare ewadrarodure tai. Emeartorure bope doge eimijera Satanásji. Ča imode ewadrarodae akedudo. Iraga tabore imode tadugaregedo emage. Erduwamode imeardu kurire jiwuge nure tagi rugadu. 10 Imode boe pegado boe eiamedu boei iorduwawo meartorumode iwugei, iorduwawo meartorumodukare iwugei. Mare tabagudukaba. Tawudugudo tai. Imode tawiado nou iroino dupiji tameartorure i kodi. 11 Itaregodumode tagae kuri aino. Tameartorudo tu i jii toro itaregodumode pugeje du ka. Imire imode ia boe pemegareu maku tagai taro pemegareu moriče. Boe emodukare nou tamori tawuje tabiji. 12-13 Tawiapaga pemegado Pao Kurireu Uwari bataruji. Makonure tawiagai. Ia tagi tamodukare tagera ra tameartorure i du piji, tamodukare tagera ra taro pemegareu piji dukeje imode tamugudo Pao Kurireu apo. Tamodukare tagera ra piji jii toro. Imode Pao Kurireu ie bu tawugeje. Imode Jerusalém maiwu ie bu tawugeje jamedu. Nou Jerusalém ba kurireu maiwu umode turawuje baru piji Pao Kurireu piji. Imode ikie maiwu bu tawugeje jamedu.
Jesus Makore Laodiceia Ba Kurireu Kejewugei
14 Jesus mako kimore i. Akore: – Ia itugare baru tadawu jetu pemegare meartorure iwugei Laodiceia ba kurireu keje. Inure iwadaru utudo nou Laodiceia kejewuge ewagai nou itugare baru tadawu apo. Amode bu bapera keje. Ainore awu iwadaru mode.
– Imire ire boe jamedu boe udo turugadu. Itabore Pao Kurireu ure boe jamedu boe towuje. Imodukare ikera ra boe epiji. Boe remawu jire inagoino boei tu rugadu. Dukodi čare imode tawie boe remawuji rugadu. Tawiapaga pemegado iwadaruji. 15 Iorduware taroji. Tameartorure mare tameartoru jokodukare i. Mare itaidure tameartoru kuriwo i. Tardu pegamode i mare imodukare ikera ra tabiji rugadu. 16 Mare tameartoru jokodukare i. Dukodire tare nono pobo uru jokodukareu mogadure. Imode tawarigu ipiji, imode ikera ra tabiji nono boe emode pobo urureu barigu togwa piji dumogadure. Mare pobo ji karega inagoino. Tameartoru jokodukare i dukodire imode tawarigu ipiji. Dujire inagoino. 17 Ča tagagore tagoe kurie. Tagagore ia boe okwakaie tagai. Mare tarduwa bokware. Tarduwakare boe pegareuge nure tagi duji. Tameartorukare i dukodire tare nono oe bokwareuge emogadure. Tare nono joku bokwareuge emogadure. Tare nono biri kedoreuge emogadure. Mare oe bokwareugei karega inagoino. Joku bokwareugei karega inagoino. Biri kedoreugei karega inagoino. Tagoe bokware baru tada. Dujire inagoino. Taro pegare kimo. Dujire inagoino. Tarduwa bokware i. Dujire inagoino. 18 Inogituwawo tai. Tagirodo ino tori kuieje pemegareuji. Mare tori kuieje ji karega inagoino. Tameartorudo i rugadu. Dujire inagoino. Tameartorumode i dukeje imode baru tadaboe maku tagai. Dujire inagoino. Awu imode maku tagaiboe pemegamode tori kuieje pemegareu kori. Dujire inagoino. Tagirodo tagudau areia kigadureuji. Mare tagudau areia ji karega inagoino. Tameartorudo i tamagowo taro pegareuji iwiagai. Tamagomode taro pegare jiboeji iwiagai dukeje iwiagodumode taro pegareu piji. Dujire inagoino. Nono tabogurure čeboe okwamode tabiji. Dujire inagoino. Tameartorumode i dukeje imode tarduwado i nono jorubo kuru epa ro mogadure joku bokwareuji tuwo aiwodo pugeje. Mare jorubo ji karega inagoino. Imode tarduwado i. Dujire inagoino. Nono tarduwamode boe remawuji rugadu. 19 Imeardu kurire jiwuge meartorure iwuge ero pegamode dukeje imode erduwado ero pegare jiboeji, iro rakamode ei ero pegakawo pugeje. Mare inogituwamode ei jamedu iwo erduwado. Dukodire čare tameartorudo iwadaruji. Tagiarigo taro pegare jiboeji tawo tagera ra nou taro pegareu piji rugadu. 20 Taipagado iwadaru bagai! Imagonure boe ewagai. Iragoje jakare tai. Ia tagi tameardumode iwadaruji, tamagomode iwagai dukeje ipuredumode tai. Iragojemode tagabo nono ia boe umode turemo tawaito tumuguwo tagabo dumogadure. Aino ča pamagomode pui nono boe emagore pui togwage tabo dumogadure. 21-22 Ikare ikera ra imeartorure Iogwa Kurireu jitu piji dukodire ure imugudo tumegi boe eimijerawo imi. Nono ia tagi tamodukare tagera ra tameartorure i du piji, tamodukare tagera ra taro pemegareu piji dukeje imode tamugudo imegi boe eimijeragewo tagi jamedu nono imugure Iogwa Kurireu meki dumogadure. Tawiapaga pemegado Pao Kurireu Uwari bataruji. Makonure tawiagai.

- Boe Oto Padure Kejeboe Reo
- <
- 3
- >

*3:7 3.7 Bapera boetojiwu akore: – Davi o chave – aino. Awu chave jiwu bataru padure Isaías 22.22 keje. Mariguduwuge Israel doge ekimijera kurireu nure awu Daviče. Pao Kurireu makore awu Daviji turo pemegamoduie ji, tumoduie ia uwobe emugudo mugato jii toro rugadu, boe eimijera kurireuwo ema rugadu jii toro rugadu. Jesus jire awu bataru akoino. Awu Pao Kurireu akoino Davi jiwu bataru padure 2 Samuel 7.12-16 keje.

© 2020 WBT