- Filipenses
- <
- 4
- >

4
Paulo Ure Filipos Kejewuge Meartorure Jesus Jiwuge Ero Maku Etai
1 Imedage nure tagi tameartorure Jesusji dukodi. Mare paga karega inagoino. Imeardu kurire tai rugadu. Ikiarigodure tawagai rugadu. Tare itaidu kurido taroji dukodire tare iagaredo i rugadu. Dukodi čare tagaba tagera ra tameartorure Pagimijera Jesus jitu piji taro pemegawo Jesus aidure jiboeji jii toro rugadu. 2 Aredu Evódia, aredu Síntique emeartorure Pagimijera Jesusji dukodire uwobe nure emage. Mare ekare tumeardae tawuje puapo. Čare itaidure imagowo ei ewo tumeardae pemegado puapo rugadu. 3 Ia maragodure itabowu nure aki. Itaidure awo akera maku awu areme etai. Nou areme emaragodure itabo rugadu. Čere boe ewie Jesus bataru pemegareuji rugadu. Dukodire inagoino ai awo akera maku etai ewo tumeardae tawuje puapo epemegawo pui. Imedu Clemente maragodure itabo jamedu ia boe dogebo jamedu. Taiamedu boe tagie padure Pao Kurireu o bapera keje. Boe ekie padumode nou Pao Kurireu bapera keje dukeje nou boe ewimodukare pugeje.
4 Taegaredo tai Pagimijera Jesusji tu tu je. Inure tawie. Taegaredo ji rugadu. 5 Taro butugudo boe eiamedu boei. Pagimijera Jesus aregodumode pugeje kuri aino rugadu. 6 Tamororamagadukaba iaboe bagai. Mare tamagodo baruto Pao Kurireu bagai tagogwamaguduwo ji tagaidure jiboe bagai. Tagimadudo apo rore tai jiboeji. Tagimadudo apo ure maku tagaiboe paru tabo dukeje tagogwamagudumode ji iaboe bagai pugeje. 7 Dukejere Pao Kurireu umode tamororamagadu akedudo rugadu tamugu pemegawo tameardae kuriwo Pao Kurireuji rugadu. Umode tagaora butugugo rugadu. Boe erduwakare tuwo boe emororamagadu akedudo nono Pao Kurireu ro mogadure. Dukodire Pao Kurireu umode tagaora butugugo rugadu. Umode tameardae butugugo rugadu. Mare paga karega tameartoru raimode Jesus Cristoji dukeje Pao Kurireu umode tameardae pemegado rugadu jii toro rugadu.
8 Čare iwadaru akedugodu. Mare iwo tawie iaboeji pugeje. Tu boe pemegareboe tugu tagaorato. Tawiagorodo boe pemegareu boeji. Tawiagorodo boe emago pemegare jiboeji. Tawiagorodo boe jokodureu bataruji. Tawiagorodo boe epogurukare jiwu boe eroji. Tawiagorodo boe ero jetororeuji. Tawiagorodo boe ero pemegareuji. Tawiagorodo boe pega bokwareu boeji. Tawiagorodo boe motureu boeji. Tawiagorodo tawo boe pemegado boei. 9 Tameardure ire tarduwado jiboeji. Dukodi čare tameartorudo ji rugadu. Tardure irore jiboeji. Dukodi čare tarodo nono iro mogadure. Dukejere Pao Kurireu rakojemode tagabo. Emare umode boe epemegado pui. Umode boe emororamagadu akedudo rugadu. Rakojemode tagabo jii toro rugadu.
Ere Diero Maku Dukodire Paulo Imadure Ebo Erore Aino Pudui Duji
10 Imago pemegare Pagimijera Jesusji iagarere i dutabo. Mare paga karega. Tare itaidure jiboe maku inai. Marigudu tagaidure tawo boe maku inai mare taroiwakare. Maigodu aino čare tare maku inai taetu pemegawo i rugadu. 11 Imeardae pegakare taroji. Iorduware tagaidure iduji marigudu. Mare iwudugugodure marigudu jeture itabowu inoe boe keje. 12 Boe bokwamode i dukeje pegamodukare i. Ike kurimode, inoe kurimode dukeje boe pegamodukare i jamedu. Iorduware marigudu iroiwawo jeture itabowu boeji. Nono ike boeimode i mare iwudugugodumode. Ikuredumode mare iwudugugodumode. Inoe bokwamode mare iwudugugodumode. Inoe kurimode mare iwudugugodumode. Iwudugugodumode meri jamedu boe keje iragojere kejewu boe parugajeje. 13 Mare paga karega. Jesus Cristo ure turaga maku inai dukodire iragare i iwudugugoduwo boe jamedu boe keje.
14 Aino boe rakare i mare tare boe maku inai tawo tagera bararedo i. Taro pemegare rugadu. 15-16 Marigudu iture Macedônia moto piji ituwo Tessalônica ba kurireu ka iwo ewie Jesus bataru pemegareuji nono jamedu. Dukejere boe rakare i rugadu nono Tessalônica ba kurireu keje. Mare tare diero maku inai nono. Ia meartorure Jesus jiwuge ekare iaboe maku inai. Mare tagi tare maku inai. Tarduware. Filipos kejewuge meartorure Jesus jiwuge nure tagi. Boe rakare i nono Tessalônica ba kurireu keje dukeje tare iaboe maku inai tu tu je. 17-18 Aino čare imedu Epafrodito aregodure mato itae pugeje woe baičoreu ka woe Roma ba kurireu ka nou tare maku inaiboe tabo. Ire ikeragu ji. Imagore iaboe rogu bagai mare tare ino diero kurido rugadu. Itaidukare iaji pugeje. Pao Kurireu aidure nou taroji rugadu. Nou tare maku inaiboe ure nono roreboe mogadure Pao Kurireu jakai. Mare roreboe ji karega inagoino. Pao Kurireu jordu moture tarore aino i duji. Dujire inagoino. Tarore aino i mare Pao Kurireu aire taroino. Pao Kurireu jakarere pudui tarore aino duji. Dukodire Pao Kurireu ure tagoe kurido baru tada jamedu. Iorduware. Dukodire ire tawie tawo iaboe rogu maku inai. 19 Nou imeartorure jiwu Pao Kurireu oe kurire rugadu baru tada. Tameartorure Jesus Cristoji dukodire Pao Kurireu umode tagaidure jiboe jamedu boe maku tagai tawikawo tage boe koia, boe okwakawo tagai. 20 Pamago pemegawo Pao Kurireuji pawo ie kurido jii toro. Pagawo pamago pemegareu akedudo rugadu jii toro rugadu.
Paulo Ukimadure Toro Nou Boe Ewagai
21-22 Tagimadudo meartorure Jesus jiwuge eiamedu boebo inai. Awu woewu meartorure Jesus jiwuge eiamedu boe etaidure tugimaduwo tawagai jamedu. Ia woewu meartorure Jesus jiwuge emaragodure Roma kejewu boe eimijera kurireu uwai kurireu tada. Emagere etaidure tugimaduwo tawagai rugadu.
23 Pagimijera Kurireu Jesus Cristo ro pemegawo tai rugadu jii toro rugadu. Urugadureu.

- Filipenses
- <
- 4
- >

© 2020 WBT