- Hebreus
- <
- 4
- >

4
1-2 Aino čare Pao Kurireu makore pai jamedu tumoduie pagamudo nono turoiago Israel dogei dumogadure. Israel doge emeardure Pao Kurireu makore pudui boeji. Mare emeartorukare ji. Dukodire nou Pao Kurireu bataru pemegakare ei. Mare aino čare pameardure Pao Kurireu bataru pemegareuji jamedu. Jesus jiboe jire akoino. Makore tumoduie pagamudo jamedu. Dukodi čare pawo paragado pai pameartoruwo Jesusji rugadu. 3 Pameartorumode ji dukeje umode pado pagamudo rugadu. Mare Israel doge ekare tamudo. Pao Kurireu akore: – Ikorigodure ei dukodire ire ia iwadaru maku etai pugeje. Imagore ei etaregodumodukaie imode maku etaiwu moto ka jii toro. Imoduie edo tamudo nou moto keje mare aino imodukaie edo tamudo pugeje.*4.3 Awu bataru padure Salmo 95.11 keje.
Ainore Pao Kurireu akore. Ema ure tamudo marigudu. Ure baru to, ure moto to marigudu. Dukodire ure tumaragodae iado. 4 Ainore padure bapera kejewu Pao Kurireu bataru ure. Akore: – Meri oto padure seis Pao Kurireuji tuwo boe jamedu boe towuje dukejere nou barogwato ure tamudo.†4.4 Awu bataru padure Gênesis 2.2 keje.
Ainore Pao Kurireu akore. 5 Mare nouia Pao Kurireu bataru akore jamedu: – Imagore ei etaregodumodukaie imode maku etaiwu moto ka rugadu jii toro. Imoduie edo tamudo nou moto keje mare aino imodukaie edo tamudo pugeje.
Ainore Pao Kurireu akore. 6 Nou meardure nou Pao Kurireu bataru pemegareu boetojiwuge emeartorukare nou bataruji dukodire Pao Kurireu ukare edo tamudo rugadu. Dukodire ure nou tuwadaru pemegareu maku iage etai emeartoruwo ji. 7 Dukodire toro ia joru keje ia meri keje pugeje makore boe eimijera kurireu Daviji uwo nouia boe ewie. Akore: – Tameardure Pao Kurireu bataruji dukodire tameartoru bokwakaba ji awu meriji rugadu.‡4.7 Awu bataru padure Salmo 95.7-8 keje.
Pao Kurireu akore: “Awu meriji” aino tuwo nou boe erduwado tumoduie edo tamudo nono turoiago nou mariguduwuge Israel dogei dumogadure.
8 Josué ure Israel doge etarego nou Pao Kurireu ure maku etaiwu moto ka. Emugure keje. Mare Josué ukare nou Israel doge edo tamudo nono Pao Kurireu meardae mogadure. Dukodire Pao Kurireu makore pugeje toro ia joru keje ia meri keje pugeje. Akore tumoduie meartorure puduiwuge edo tamudo ia meri keje. 9-10 Dukodire parduware meartorure Pao Kurireu jiwuge emode tamudo rugadu. Emode tamudo tumaragodae piji nono Pao Kurireu ro mogadure. Pao Kurireu maragodure jiwu meri oto padure seis tuwo moto towuje dukejere ure iado. Nou barogwato ure tamudo nou tumaragodae piji. 11 Dukodi čare pawo paragado pai pamaragodu pemegawo jii toro rugadu Pao Kurireu uwo pado pagamudo jamedu. Parokawo nono nou mariguduwuge Israel doge ero mogadure. Emagere emeartorukare Pao Kurireuji dukodire ukare edo tamudo rugadu. 12 Pao Kurireu makore jiboe ure nono tariga kurireu meridodure pudogidu umogadure. Mare tariga ji karega inagoino. Pao Kurireu makore jiboe umode parduwado parore jiboeji rugadu. Du jire inagoino. Umode parduwado pameardae jamedu boeji pemegare duji pegare duji. Boe eroiwakare tuwo tumeardae biado Pao Kurireu piji. Boe eragakare Pao Kurireu makore jiboeji. Pao Kurireu makore jiboe rakare rugadu. Makomode pameardaere jiboeji jetumode pudui rugadu. Du jire inagoino. 13 Boe eroiwakare tuwo tumeardae biado Pao Kurireu piji. Pao Kurireu jorduware boe emeardae jamedu boeji. Jorduware boe jamedu boeji moto keje baru tada jamedu. Dukodire pawadrarodumodukare parore jiboeji Pao Kurireu biagai. Pareadodumode rugadu parore jiboeji Pao Kurireu biagai rugadu.
Ure Boe Enomea Maku Pao Kurireu Aiwu Pagimijera Kurireu Nure Jesusče Rugadu
14 Dukodi čare pameartoruwo Jesusji rugadu. Pagawo pagera ra piji. Jesus uture kuri Pao Kurireu ae rugadu. Pao Kurireu Onaregedu nure ema rugadu. Ure paro pegareu mori maku Pao Kurireu ai rugadu. Dukodire ure boe enomea maku Pao Kurireu aiwu pagimijera kurireu nure ema rugadu. 15 Paragakare mare Jesus okudure pagabo rugadu. Jorduware nou pagoda pegareuji. Kodure ji jamedu. Bope eimijera Satanás ure turokogado Jesusji jamedu nono turore pai dumogadure tuwo Jesus ro pegado mare Jesus biapagakare ji. Jesus ro pegakare rugadu. 16 Aino čare Jesus rakojere nono Pao Kurireu apo tumagowo ji pabaru tabo. Dukodi čare pabogurukawo. Pamagowo toro baruto Pao Kurireu bagai rugadu. Pao Kurireu okudugodumode pagabo rugadu. Emare umode turo pemegado pai. Boe rakare pai dukeje umode tugera maku pagai rugadu.

- Hebreus
- <
- 4
- >

*4:3 4.3 Awu bataru padure Salmo 95.11 keje.

†4:4 4.4 Awu bataru padure Gênesis 2.2 keje.

‡4:7 4.7 Awu bataru padure Salmo 95.7-8 keje.

© 2020 WBT