- Romanos
- <
- 3
- >

3
1 Ia boe enarare. Egore: – Boe pemegamode nou Judeu dogei rugadu ka na boe tuginaiwuge epiji? Judeu doge emeartorumode Pao Kurireu ure maku pudaiwu bakaruji dukeje ekodiwamodu kana rugadu? Nono boe pemegamode ei rugadu kana?
2 Mare iwo tawie boe remawuji. Boe pemegamode Judeu dogei rugadu. Etaire Pao Kurireu ure tuwadaru maku etu pemegawo nou Pao Kurireu bataruji rugadu. 3 Ia boe enarare pugeje. Egore: – Ia Judeu doge emeartorukare Pao Kurireu ure maku pudaiwu bakaruji. Nono Pao Kurireu umode tugera ra epiji kana?
4 Boro! Pao Kurireu umodukare tugera ra epiji. Umode tumagore jiboe jetudo pudui rugadu. Boe eiamedu boe egore tumeartoruie Pao Kurireu bataruji mare pagare egoino. Mare Pao Kurireu umodukare tugera ra epiji. Mariguduwu Judeu doge eimijera kurireu Davi ure Pao Kurireu bataru bu bapera keje marigudu. Davi ro pegare. Mare Pao Kurireu mako pegare nou Davi ro pegareuji nono Davi jorduware Pao Kurireu akoino puduiboe ure turugadu duji. Kodire Davi akore:
– Pao Kurireu mako pegare boe ero pegareuji dukodire boe jokodu jire akoino;
– Boe erdu pegare Pao Kurireu akoino pudui duji mare boe jokodu jire Pao Kurireu akoino boei dukodire eroiwakare tumagowo iaboeji Pao Kurireu bataru jipagi. *3.4 Awu bataru padure Salmo 51.4 keje.
5 Mare ia boe doge egore: – Čero pegare. Boe jokodu. Čero pegare boe egai dukodire nou boe etaidu kurire Pao Kurireu ro pemegareuji. Dukodire čero pegareu koiare ure nou boe etaidudo Pao Kurireu ro pemegareuji. Dukodi čare Pao Kurireu ro pegamodukare čei nou čero pegareu moriče.
– Čero pegareu ure boe etaidudo Pao Kurireu ro pemegareuji. Etaidukare čero pegareuji dukodire etaidu kurire Pao Kurireu ro pemegareuji. Čere boe etaidudo Pao Kurireuji. Ča Pao Kurireu ro pegamodukare čei.
Ia boe egore aino mare pagare egoino. 6 Nou emagore jiboe ukare turugadu. Pao Kurireu rore jiboe umode turugadu. Ro pegamode boei ero pegareu moriče rugadu. Mare du pegakare.
7 Iage egore: – Čewadrarodure. Boe jokodu. Mare čewadrarodae pegare ia boe doge egai dukodire nou boe doge etaidure Pao Kurireu bataru remawuji. Boe jokodu jie Pao Kurireu akoino rugadu. Nou boe erduware boe jokodu jie Pao Kurireu akoino rugadu duji. Etaidure Pao Kurireu bataru remawuji čewadaru piji. Dukodi čare čere boe etaidudo Pao Kurireu bataru remawuji.
– Čewadrarodae koiare ure boe etaidudo Pao Kurireu bataru remawuji. Pao Kurireu bataru pemegare nou boei. Etaidukare čewadrarodaeji dukodire etaidu kurire Pao Kurireu bataru remawuji. Čere etaidudo Pao Kurireu bataruji dukodire Pao Kurireu ro pegamodukare čei čewadrarodae moriče.
Ainore ia boe doge egore. Mare pagare egoino. Erduwa bokware tumagore jiboeji. 8 Nou boe doge egore: – Ča pawo paro pegado boei etaiduwo Pao Kurireu ro pemegareuji. Paro pegareu koiare umode boe etaidudo Pao Kurireuji ro pemegareu nure ema kodi.
Ainore ia boe doge egore mare pagare egoino. Emeardaere ainoie inagore jamedu. Mare aino karega inagore. Pao Kurireu ro pegamode nou akoinowugei rugadu ero pegareu, ewadaru pegareu moriče.
Boe Eiamedu Boe Ero Pegare
9 Iage enarare. Egore: – Nou Judeu doge ero pemegare rugadu nou boe tuginaiwuge epiji? Aino rugadu kana?
Boro! Ire tarduwado marigudu. Judeu doge eroiwakare tuwo tugera ra nou turo pegareu piji nono nou boe tuginaiwuge emogadure. Nou boe tuginaiwuge eroiwakare tuwo tugera ra turo pegareu piji jamedu. 10 Marigudu Pao Kurireu bataru padure bapera keje. Akore:
– Boe eiamedu boe ero pegare. Ro jetororeu bokware.
11 – Boe erduwakare tuwo tumeardae pemegareu tawuje rugadu. Erduwakare tuwo tumeardae jetorodo. Nou inodu boe bokware rugadu.
– Mako pemegare Pao Kurireu jiwuge bokwa.
12 – Boe eiamedu boe ere tugera ra Pao Kurireu ro piji.
– Eiamedu boe ere tuwarigu boeto.
– Boe eiamedu boe ero pemegakare. Ro pemegareuge bokware rugadu.†3.12 Awu bataru padure Salmo 14.1-3 keje.
13 – Boe eiamedu boe emode pu jekiripagado.
– Ewadrarodumode rugadu tu tu je jii aino.‡3.13 Awu bataru padure Salmo 5.9 keje.
– Emago pegamode boei. Ewadarure nono awagu o korireu umogadure. Tuwadaru pegareu kodi umode timedia korigo rugadu.§3.13 Awu bataru padure Salmo 140.3 keje.
14 – Ewadaru pijire boe pegareboe ure tudawuje.*3.14 Awu bataru padure Salmo 10.7 keje.
15 – Ere akedo pudui tuwo boe ewido.
16 – Ere boe jamedu boe pegado tiedureu jamedu boe keje.
17 – Erduwakare tuwo tuiordae pegareu barigu tubiji.†3.17 Awu bataru padure Isaías 59.7-8 keje.
18 – Ekare tuioku kidugo Pao Kurireuji dukodire emeartoru bokware Pao Kurireuji.‡3.18 Awu bataru padure Salmo 36.1 keje.
Ainore Pao Kurireu akore.
19 Boe etaidumode tumeartoruwo Pao Kurireu ure maku Judeu doge etaiwu bakaruji dukeje emeartorudo nou bakaru jamedu boeji. Mare boe eroiwakare tumeartoruwo nou bakaruji rugadu. Boe etaidure tumago pemegawo pudui Pao Kurireu biagai mare parokačereu bokware pugeje emeartoru bokware kodi. Nono Pao Kurireu ro pegamode boe eiamedu boei ero pegareu moriče. 20 Pameartorumode Pao Kurireu ure maku Judeu doge etaiwu bakaruji dukodi karega Pao Kurireu umode pamugu pemegado pudabo. Pao Kurireu ure maku Judeu doge etaiwu bakaru koiare ure parduwado ro pegareuge nure pagi duji.
Pao Kurireu Umode Pamugu Pemegado Pudabo
21 Mare aino Pao Kurireu ure boe erduwado nuba turomode tuwo boe emugu pemegado pudabo. Umodukare udo nono ture maku Judeu doge etaiwu bakaru mogadure rugadu. Ure Moisés jorduwado nou bakaruji uwo maku Judeu doge etai. Nou bakaru ure boe ewie Pao Kurireu umoduie boe emugu pemegado pudabo duji. Nou makore Pao Kurireu bataru jiwuge ere boe ewie jamedu. 22-23 Mare aino boe emeartorumode Jesus Cristoji dukeje Pao Kurireu umode emugu pemegado pudabo. Umode tugeragu ei pudae tuwo edo nono ro pemegareuge emogadure. Boe eiamedu boe ero pegare rugadu dukodire nou ero pegareu koiare ure edu jaedo Pao Kurireu piji. Mare meartorure Jesus jiwuge emagere Pao Kurireu umode ekinorudo. Umode tugeragu meartorure Jesus jiwuge eiamedu boei tuwo edo nono ro pemegareuge emogadure, tuwo emugu pemegado pudabo. Aidure turowo aino boe eiamedu boei rugadu. 24 Pao Kurireu ro pemegare boei. Ure tonaregedu Jesus Cristo maku boe etai biwo boe emugato ero pegareu moriče. Dukodire Jesus Cristo umode meartorure puduiwuge eiamedu boe ekinorudo. Pao Kurireu umode tugeragu ei pudae tuwo edo nono ro pemegareuge emogadure. Mare Pao Kurireu umodukare nou turore jiboe morido boe etai. 25-26 Marigudu Pao Kurireu akore tumoduie boe ero pegare jiboe morido etai. Mare okudure boebo jii je dukodire biapagakare nou boe ero pegare jiboeji jii je. Mare aino čare Pao Kurireu ure tonaregedu maku boe etai. Ure tugu redo boe eiamedu boe ero pegareu moriče. Boe emeartorumode Jesusji dukodire Pao Kurireu biagodumode ero pegareu piji. Mare paga karega. Pao Kurireu ure nou boe ero pegareu morido tonaregedu ku tabo. Dukodire Pao Kurireu makore jiboe jeture pudui rugadu boe ero pegareu morimoduie. Dukodire boe erduware Pao Kurireu rore jiboe jamedu boe jetorore duji. Mare paga karega. Pao Kurireu ure meartorure Jesus jiwuge ero pegareu barigu epiji emugu pemegawo pudabo. Dukodi čare Pao Kurireu rore jiboe jetorore rugadu.
27 Dukodire pawadaru očaromodukare parore jiboeji. Pameartorumode Pao Kurireu ure maku Judeu doge etaiwu bakaruji mare pawadaru očarokawo parore jiboeji. Pameartorumode Jesus jitu keje Pao Kurireu umode paro pemegado. 28 Pameartorumode Pao Kurireu ure maku Judeu doge etaiwu bakaruji du inodu tabo Pao Kurireu umodukare pamugu pemegado pudabo. Mare pameartorumode Jesus jitu keje nono Pao Kurireu umode tugeragu pai pudae tuwo pamugu pemegado pudabo. 29 Tu Judeu doge karega. Mare boe eiamedu boe emeartoruwo Pao Kurireuji. Boe tuginaiwuge jamedu emeartoruwo Pao Kurireuji. 30 Pao Kurireu ure mitotu je. Judeu doge emeartorumode Jesus jitu keje Pao Kurireu umode tugeragu ei pudae tuwo emugu pemegado pudabo. Boe tuginaiwuge emeartorumode Jesus jitu keje Pao Kurireu umode tugeragu ei pudae tuwo emugu pemegado pudabo jamedu. 31 Pameartorure tu Jesusji rugadu mare pamodukare Pao Kurireu ure maku Judeu doge etaiwu bakaru pijido. Pameartorure Jesusji dukodire parduware Pao Kurireu ure maku Judeu doge etaiwu bakaru jeture pudui rugadu duji.

- Romanos
- <
- 3
- >

*3:4 3.4 Awu bataru padure Salmo 51.4 keje.

†3:12 3.12 Awu bataru padure Salmo 14.1-3 keje.

‡3:13 3.13 Awu bataru padure Salmo 5.9 keje.

§3:13 3.13 Awu bataru padure Salmo 140.3 keje.

*3:14 3.14 Awu bataru padure Salmo 10.7 keje.

†3:17 3.17 Awu bataru padure Isaías 59.7-8 keje.

‡3:18 3.18 Awu bataru padure Salmo 36.1 keje.

© 2020 WBT