- Lucas
- <
- 23
- >

23
Boe Eimijera Pilatos Aiwore Jesus Rore Jiboeji
1 Nono nou Judeu doge eimijerage ere Jesus reko toro Pilatos ae. Emare Romano doge eimijera kurireu nure ema nono. 2 Etaregodure Pilatos ae dukeje nou Judeu doge eimijerage emago pegare Jesusji Pilatos biagai tuwadrarodu tabo. Egore: – Čerdure awu imedu ro pegareuji. Ure čewobe Judeu doge emeardae pegado Roma kejewu pagimijera kurireuji. Makore boei ekawo imposto diero maku Roma kejewu pagimijera kurireu César ai. Akore tumoduie boe ekinorudo Roma kejewuge epiji. Akore boe eimijera kurireu unuie pudumi.
3 Dukodire Pilatos unarare Jesusji. Akore: – Boe rugadu na? Judeu doge eimijera kurireu nure aki rugadu?
Jesus akore: – Uu. Boe jokodu jire akagoino.
4 Mare Pilatos makore nou Judeu dogei, eimijeragei jamedu. Akore: – Iordukare awu imedu ia ro pegareuji. Imodukare barigu boe pegareuto.
5 Mare nou boe emagore Pilatoji pugeje. Egore: – Ure boe ekiripagado Judéia kejewu moto parugajeje tuwadaru tabo. Ainore rore Galiléia moto keje ji taregodure aino woe du ka.
6-7 Pilatos unarare nou boei. Akore: – Nou Galiléia moto kejewu nure ema na?
Nou boe egore uie ema rugadu. Dukodire Pilatos ure nou Judeu doge eimijerage etudo Galiléia moto kejewuge eimijera bagai Jesus apo. Nou Galiléia moto kejewuge eimijera iere Herodes. Nou Herodes rakojere nono Jerusalém ba kurireu keje nou meriji. Dukodire Pilatos ure Jesus utudo toro bagai.
8 Etaregodure Jesus apo Herodes ae dukeje Herodes jakaregodure pudui. Marigudu aidure tuiorduwo ia Jesus ro rakareuji kodi. 9 Dukodire Herodes unara raire Jesusji. Mare Jesus makokare boeji, rokare ia boeji. 10 Nono nou ure Judeu doge enomea maku Pao Kurireu aiwuge eimijerage, nou jorduware Judeu doge eno bakaru jiwuge emago pegare Jesusji nou Herodes biagai.
11 Nono Herodes ure tuwadaru očarodo Jesusji. Nou rakojere apowu tugobaigarege ere tuwadaru očarodo ji jamedu. Dukeje Herodes ure ia tugudau areia motureu tugu ji mare roreru nure ji. Dukeje ure Jesus utudo toro tuibagi Pilatos ae. 12 Dukodire nou meriji Herodes, Pilatos ere tumedagedo puče. Marigudu erdu pegare pui. Aino čare ere tubemegado pui.
13 Etaregodure tuibagi Pilatos ae pugeje. Dukeje Pilatos makore nou ure Judeu doge enomea maku Pao Kurireu aiwuge eimijeragei, nouia Judeu doge eimijeragei, nouia boei jamedu. 14 Akore: – Tagaregodure awu imedu Jesus apo woe itae. Tagagore uie boe emeardae pegado emeartorukawo tugimijerage čei pugeje. Aino inara raire ji woe taiamedu boe taegai. Mare iordukare ia tagagoino jiwu awu imedu ro pegareuji. Iordukare ia tagagoino jiwu awu imedu bataru pegareuji. 15 Ire utudo Herodes ae. Mare Herodes jordukare ia awu imedu ro pegareuji jamedu. Ure utudo tuibagi mato itae pugeje. Awu imedu ro pegareu kurimode dukeje imagomode tugobaigaregei ewo bito. Mare iagai ro pegareu remawu bokware dukodire imodukare edo bito. 16 Imode tugobaigarege edo boeto ji bukigu tabo nono imode ikera ra piji utuwo pugeje.
17-19 Páscoa kejewu meriji nou Judeu doge ero koiare nou Pilatos umode ia mugure baičoreu tadawu imedu tawuje utuwo nou boe epiji ainore rore tu tu je. Ainore erore joru jamedu boeji. Dukodire Pilatos meardaere tuwo Jesus utudo aino. Ia imedu iere Barrabás. Ure boe ewido. Ure boe ero pegado rugadu boe eimijeragei. Ro pegareu nure ema rugadu. Dukodire nou Barrabás rakojere baičoreu tada marigudu. Mare nou boe ere tumago rakado toro Pilatos ae. Egore: – Nou imedu Barrabás tawuje čenai utuwo pugeje! Awu imedu Jesus remo baičoreuto nou Barrabás mugato bitoduwo!
20 Pilatos meardaere tuwo Jesus utudo rugadu dukodire makore nou boei pugeje. 21 Mare ere tumago rakado toro Pilatos ae. Egore: – Bito ipo padure pugajejewu keje! Bito ipo padure pugajejewu keje!
22 Mare Pilatos makore nou boei pugeje. Akore: – Kodiba tagagoino? Ro pegareu pa? Iagai awu imedu ro pegareu remawu bokware dukodire imodukare tugobaigarege edo bito. Imode edo boeto ji bukigu tabo nono imode ikera ra piji utuwo pugeje.
23 Mare nou boe ere tugudu rakado toro Pilatos ae rugadu Jesus bitoduwo ipo padure pugajejewu keje rugadu! Ere tumago raido aino dukodire ere nou Pilatos meardae kodudo nou tumeardae rekodaji.
24-25 Dukodire Pilatos ure Barrabás utudo baičoreu piji mare makore nou boei Jesus bitodumoduie. Nou Barrabás imedu ro pegareu nure ema rugadu. Ure boe ewido. Ure boe emeardae pegado tumeartorukawo tugimijeragei pugeje. Mare nou meriji boe etaidure ji. Emagore Pilatoji uwo nou Barrabás tawuje baičoreu piji. Dukodire Pilatos ure utudo rugadu. Mare boe etaidukare Jesusji. Etaidure tuwo Jesus bito rugadu. Nono Pilatos ure Jesus maku tugobaigarege etai bitoduwo nono nou boe etaidu mogadure.
Jesus Bitodure Ipo Padure Pugajejewu Keje
26 Du inodu rekodaji tugobaigarege eture toro Jesus apo. Jesus oredure nou tubadumode kejewu ipo tabo. Mare Jesus rakakare nou ipo tabo. Dukodire tugobaigarege emagore ia imeduji oreduwo nou ipo tabo Jesus rekodaji. Nou imedu iere Simão. Cirene ba kurireu pijiwu nure ema. Maigodu aino nou Simão aregodure ipoguru piji nou Jerusalém ba kurireu ka.
27 Boe emagare Jesus kodumode jiwu awaraji. Ia Jerusalém kejewuge areme etragudu rakare Jesus apo.
28-29 Mare Jesus makore nou aremei. Akore: – Tagragudukaba itabo. Tagragududo tagabo. Tagragududo tagorebo. Mare paga karega boe pegareu aregodumode tagae kodi. Boe pega rakamode boe etorei rugadu dukodire areme ekiarigodumode rugadu, etragudumode rugadu torebo. Boe emagomode aino: “Čerdure boe pegare čedorei rugadu dukodire boe pega kuričigore čei rugadu. Dukodi boe pegakare ore bokwareu aremei. Ore bokwareu areme egarere pudui.” Ainore boe egomode. 30 Mare paga karega. Boe pegamode boei rugadu. Dukodi nou meri keje boe emagomode tori ri butuwo tuwugeje, tuwiwo boe pegareu koda piji.*23.30 Awu bataru padure Oséias 10.8 keje. 31 Iwidodumode nono boe ere joru tugu ia jerigi kidukareu to dumogadure. Mare ia meri keje tagi tamode nono jerigi pemegareure. Boe pegamode tai rugadu nono joru ure jerigi kowu dumogadure.
Mare joru ji karega Jesus akoino ei. Boe pega raimodukare pudui. Dujire akoino ei. Toro ia meri keje boe pega kuričigomode Judeu dogei. Dujire akoino ei.
32 Tugobaigarege eture ia ime pobedu dogebo Jesus apo jamedu. Ro pegareuge nure emage. Ewidodumode jamedu. 33 Nono etaregodure ture boe ewido kejewu tori ao ka. Nou tori iere “Boe ewireuge etaora era jeta reo”. Nonore ere Jesus bito ipo padure pugajejewu keje. Ere nou ro pegareu ime pobedu doge ewido nono jamedu. Ia rakojere Jesus kana pemegareu jagwai. Metia rakojere Jesus kana pegareu jagwai jamedu.
34 Nono Jesus akore: – Iogwa. Awiago awu boe ero pegare i dupiji. Erduwakare kaba jiba turoino.
Nou tugobaigarege ere Jesus ukudau areia pedo pui. Ere tuwadu rogu towuje tori rogu tabo tuiorduwo duboba umode tugeragu Jesus ukudau areiaji.
35 Boe etaregodure nou Jesus ae nou ipo padure pugajejewu ka. Eragojere nono taiwo tabo Jesus bimode dubagai. Nou boe eimijerage ekadakagirire Jesus jiwuge etaregodure nono tuiorduwo Jesus bire duji. Egore: – Are boe ekinorudo boe pegareu piji. Ča akinorudo jamedu nou ipo padure pugajejewu piji. Pao Kurireu ure tugeragu jiwu umode boe ekinorudowu mode aki rugadu dukeje amode akinorudo nou ipo padure pugajejewu piji.
36-37 Tugobaigarege etomeare turore Jesus jituji jamedu. Ere vinho kuru maku Jesus ai mare kudukare če. Nono emagore ji. Egore: – Judeu doge eimijera kurireu nure aki dukeje amode akinorudo awu ipo padure pugajejewu piji.
38 Nono ere ia ira atugodo. Ere bu Jesus aogeje. Ainore nou ira atugo ure: – Judeu doge eimijera kurireu reo.
39 Nou ro pegareu pobedu doge epadure ipo padure pugajejewu keje nono jamedu Jesus apo jamedu. Ia makore Jesusji. Akore: – Umode boe ekinorudowu nure aki dukeje amode akinorudo amode čeginorudo jamedu.
40-41 Mare nou metia makore nou timediaji. Akore: – Kočare akare aeku kidugo Pao Kurireuji rugadu. Boe pegare aino pai paro pegare kodi. Boe enure pawido ipo padure pugajejewu keje paro pegareu moriče. Mare awu pagaiadadawu imedu ro pega bokware rugadu. Dukodire ukare turugadu biwo aino pawi mogadure.
42 Dukeje makore Jesusji. Akore: – Akaregodumode pugeje boe eimijera kurireu ure aki dutabo dukeje awiabutudo iwugeje.
43 Jesus akore: – Boe jokodu jire imagomode ai. Awu meriji rugadu aragojemode itabo boe pemegareu keje.
Jesus Bire Rugadu
44 Meri puredugodure pagaia ka dukeje boečodure tači je moto jamedu boe parugajeje. Boečodure rugadu. Nou boečo kodure kuri toro nou três hora ka. 45 Čare rore puku je nou areia kurireu bararere Pao Kurireu uwai ja tadawu ure tuwowuje nou bai ja oto piji moto ka.
46 Nono Jesus kudugodu rakare. Akore: – Iogwa. Iwinure aino mare imugudo akera keje.
Makore aino dukeje bire.
47 Tugobaigarege eimijera jordure nou inoduji dukeje makore Pao Kurireu bagai baruto. Akore: – Boe rugadu. Awu imedu ro jetororeu nure ema rugadu.
48 Nou etaregodure taiwowo boe ewimode dujiwuge erdure Jesus bire duji dukeje ere tugirimi tuibagi tuwai ka pugeje tugiarigodu tabo. Ere boeto tumororaji nono Judeu doge ero mogadure tuwo boe erdudo tugiarigodure rugadu duji. 49 Mare nou Jesus metage edu kimore nono taiwo tabo. Nou aregodure Jesus rekodajiwuge Galiléia pijiwuge areme edu kimore nono jamedu taiwo tabo Jesus bire duji.
Jesus Tugudure Tori Poroto
50-51 Ia Judéia moto kejewu Arimatéia ba kurireu kejewu imedu Judeu doge eimijera pemegareu iere José. Upagare umode boe ekinorudowu bagai boe emeartoruwo ji boe ewo tugimijerado Pao Kurireuče. Boe eimijerare ema jamedu mare meardaekare nono tumedage Judeu doge eimijerage emeardaere. Aidukare Jesus bitoduwo. 52-54 Barogwato Judeu doge emaragodumodukare. Dukodire nou José okwamagudure Pilatoji tuwo Jesus tugu ia tori poroto nou Sábado rekodajiwu meri keje. Pilatos akore pegakaie dukodire nou imedu José ure Jesus rawuje nou ipo padure pugajejewu piji. Ure upodo areia pemegareu tabo. Nono ure Jesus reko tumode tugu towu tori poro ka. Boe ere nou tori porodo mare ekare ia bireu tugu to raga. Ča nou José ure Jesus tugu nou tori poroto sexta feira meriji merirekodutabo.
55 Nou etaregodure Galiléia pijiwuge areme ekodure nou José rekodaji. Erdure José ure tugu tori poro to duji. Ere turemo nou tori poroto tuiorduwo Jesus meture nono duji. 56 Nono ere tugirimi tuwai ka pugeje tuwo roreboe pemegado tuwo reko nou Jesus biriji.
Nono Sábado meri keje nou areme ere tamudo tuwai keje tumeartoruwo Judeu doge eno bakaruji nono turoiaji.

- Lucas
- <
- 23
- >

*23:30 23.30 Awu bataru padure Oséias 10.8 keje.

© 2020 WBT