- João
- <
- 15
- >

15
Jesus Ure Nono Uva I Pemegareu Mogadure
1 Jesus makore kimo ture jorduwadowugei. Akore: – Ire nono uva iku paru pemegareu mogadure. Iogwa Kurireu ure nono jetu pemegare boepa jiwu mogadure. 2-5 Ire nono uva iku paru pemegareu mogadure. Tare nono uva iku mogadure. Iku kadodumode dukeje nou iku bimode, tudumodukare pugeje. Mare iku jetu kimomode čiguto dukeje bimodukare, tudumode rugadu. Iku tudumodukare dukeje Iogwa Kurireu umode nou iku kado tubaru piji. Mare iku tudumode dukeje Iogwa Kurireu umode nou iku pemegado nou iku tudu pemegawo rugadu. Mare uva iku paru ji karega inagoino. I rugadure inagoino. Iku ji karega inagoino. Meartorure iwugeire inagoino. Boepa ji karega inagoino jamedu. Pao Kurireu jire inagoino. Ire tarduwado dukodire ire tabemegado, taro pemegawo. Tameartoru raimode i dukeje iragojemode tagabo. Nono taedu pemegamode itabo rugadu. Tameartoru raimode i dukeje imode taragado taro pemegawo, tawo taro pegareu barigu tabiji. Mare iragojemodukare tagabo dukeje taro pemegamodukare rugadu. 6 Meartorukare iwuge ewarigudumode joruto nono jerigi mogadure. Mare jerigi ji karega inagoino. Ewarigudumode Pao Kurireu piji emeartorukare ji kodi. 7 Mare tameartoru raimode i tarduwamode iwadaruji rugadu dukeje tamagomode i tagaidure jiboe bagai. Imode tardudo tagaidure jiboeji tameartorure i kodi. 8 Taro pemegamode nono Iogwa Kurireu ro mogadure dukeje tamode boe erduwado Iogwa Kurireu ro pemegareuji. Taromode aino dukeje ire jorduwadowuge nure tagi.
9 – Imeardu kurire tai nono Iogwa Kurireu meardu kurimoga i dumogadure. Tagaba iwarigu tabiji imeardu kuriwo tai jii toro. 10 Tameartorumode iwadaruji dukeje tamodukare iwarigu tabiji. Dukodi imeardu kurimode tai jii toro rugadu. Imeartorure Iogwa Kurireu bataruji. Ikare barigu ipiji. Emare meardu kurire i rugadu. 11 Ire tawie aino tameartoruwo awu inagoino jiboeji, iagarewo tai rugadu. Taegarewo pui jamedu. 12 Ča iwadaru reo. Tameardu kurido pui nono imeardu kurimoga tai dumogadure. 13 Ia boe meardu kurimode rugadu ia timediaji dukeje aidumode tuwiwo nou timedia mugato nou timedia bikawo. 14 Ča tameartorumode iwadaruji dukeje imedage mode tagi. 15 Itugarege modukare tagi pugeje. Boe eimijera utugarege erduwakare tugimijera meardaeji. Mare imedage nure tagi. Dukodire ire tawie imeardae jamedu boeji. Ire tawie Iogwa Kurireu makore iwu tuwadaru jamedu boeji. 16 Tagare tageragu i. Imire ire ikeragu tai. Imagore tai taro pemegawo, tawo boe pemegado boei. Taro akedumodukare. Dukodire Iogwa Kurireu umode tamagore bagaiboe maku tagai rugadu. Tamagomode itaidure jiboe bagai dukeje Iogwa umode maku tagai rugadu. 17 Ča itaidure jiwu taro reo. Tameardu kurido pui rugadu.
Meartorukare Jesus Jiwuge Erdu Pegamode Rugadu
18 – Tawiagodukaba. Meartorukare iwuge erdu pegamode tai mare erdu pegare i boetoji. 19 Taromode nono meartorukare iwuge ero mogadure dukeje etaidumode tai. Etaidumode tai nono etaidumoga pui dumogadure. Mare ire ikeragu tai nou meartorukare iwuge ero piji tarokawo nono ero mogadure pugeje. Dukodire meartorukare iwuge erdu pegare tai. 20 Tawiagodukaba imagore tai dupiji. Boe etugarege ekurikare tugimijera kori dukodire boe emeartorumodukare nou boe etugaregei ekimijera piji. Tagimijera nure imi. Boe emeartorumode iwadaruji dukeje emeartorumode ire maku tagaiwu tawadaruji jamedu. Mare boe ero pegare i dukodire ero pegamode tai jamedu. 21 Ero pegamode tai tameartorure i kodi. Erduwakare ure itarego matowu Iogwa Kurireuji kodi. 22 Imodukare ewie ero pegareu boeji dukeje egomode turo pegakaie. Mare ire ewie. Ire ewie ero pegareu boeji. Dukodire egomodukare tuiorduwakaie turo pegareuji. 23 Jordu pegare iwuge erdu pegare Iogwa Kurireuji jamedu. 24 Itaregodure etae iro rakareu tabo. Ire erdudo iro rakareuji. Ia boe erokare nono iro rakareure marigudu. Erdumodukare iro rakareuji dukeje erduwamodukare i. Nono egomode tuiorduwakaie turo pegareuji. Mare erdure iro rakareuji dukodire erduware i. Erduware ipemegare duji. Mare erdu pegare i. Erdu pegare Iogwa Kurireuji. 25 Pao Kurireu makore marigudu nuba eromoduie. Nou bataru padure bapera keje eno bakaruče. Akore: “Iro pegakare ei mare erdu pegare i.”*15.25 Awu bataru padure Salmo 35.19, 69.4 keje. Aino čare awu bataru jeture pudui rugadu.
26 Jesus mako kimore. Akore: – Pao Kurireu Uwari aregodumode tagae. Umode tarduwado Pao Kurireuji rugadu. Boe jokodu jire makomode. Imi igoiare imode Pao Kurireu Uwari arego tagae. Umode tarduwado i rugadu. 27 Nono tamode nou mugu jaereuge pawobe ewie i jamedu. Taragojere itabo marigudu dukodi tamode nou boe erduwado i jamedu.

- João
- <
- 15
- >

*15:25 15.25 Awu bataru padure Salmo 35.19, 69.4 keje.

© 2020 WBT