- Lucas
- <
- 18
- >

18
Okoge Bokwareudo Aredu Makore Boe Eimijeraji
1 Nono Jesus makore ture jorduwadowugei. Aidure tuwo erduwado emagowo baruto Pao Kurireu bagai tu tu je ekiarigodukawo jii toro rugadu. Dukodire makore ia bakaruji ewiagai. Mare bakaru remawu karega tuwo jebato toro ia Pao Kurireu meardae ka. 2 Akore: – Ia boe eda keje ia boe eimijera kurireu mugure. Emare umode ro pegareuge mori maku etai. Aiwore boe ero pegareu bagai tu tu je. Jordure boe ero pegareu jitu keje ure nou boe edo turo pegareu morido jamedu. Nou inodure maragodae rema. Mare nou boe eimijera meartoru bokware Pao Kurireuji. Meartoru bokware boei jamedu. Biapagakare boei jamedu. Dukodire maragodu pemegakare tumaragodaeji. 3 Nou boe eda keje ia aredu okoge bokwareudo rakojere jamedu. Ia boe ero pegare nou areduji dukodire nou aredu aregodure nou boe eimijera ae tumagowo ji uwo nou ro pegare puduiwuge edo turo pegareu morido. 4 Mare nou boe eimijera pegareu rokare iaboeji jii toro. Makokare iaboeji nou ro pegare nou aredu jiwugei. Mare nou aredu ukare togwa rawuje tumagore nou boe eimijera jitu piji. Aregodure ae tu tu je tumagowo ji uwo nou ro pegare puduiwuge edo turo pegareu morido. Dukodire toro ia meri keje nou boe eimijera makore tudada. Akore: “Ikare ioku kidugo Pao Kurireuji dukodire imeartoru bokware Pao Kurireuji. Imeartoru bokware boei. 5 Mare nou aredu ukare togwa rawuje idu piji rugadu. Nou aredu butugugodukare. Dukodire imode aidure jiboe towuje. Imodukare boe pemegado ai dukeje umodukare togwa ra ipiji rugadu tumagowo i dupiji. Mako raimode i rugadu. Ča imedugodure nou aredu makore i du boeji. Dukodire imode boe pemegado ai. Imode nou ro pegare jiwuge edo turo pegareu morido ai rugadu.”
6 Nono Jesus makore ture jorduwadowugei. Akore: – Tawiapagado nou boe eimijera pegareu bataruji. Pegare mare ro pemegare nou areduji. 7-8 Mare Pao Kurireu pemegare dukodire ro pemegareu kodumode nou boe eimijera pegareu ro kori rugadu. Boečoji, meriji, boe enogwamagudumode Pao Kurireuji uwo tuginorudo ro pegare puduiwuge epiji dukeje umode tugera maku etai rugadu tuwo ekinorudo nou ro pegare puduiwuge epiji rugadu. Umodukare tumeardae raido tuwo tumeardae tawuje tuiorduwawo nuba turomode nou ro pegareugei duji. Aiwomode nou meartorure puduiwuge ereadodure jiboeji nono umode tumeardae tawuje kuri je rugadu. Mare Imedu Onaregedu aregodumode pugeje. Aregodumode dukeje romode aino rugadu. Nou meriji jordumode meartorukare puduiwugei. Emagamode moto keje rugadu.
Jesus Readodure Fariseu Rore Jiboeji, Ro Pegareu Imedu Rore Jiboeji Jamedu
9 Jesus jorduware iagei enojarore pudui duji rugadu. Nou boe emeardaere turo jetoroie mare emeardae pegare iagei jamedu. Dukodire Jesus makore ia bakaruji nou boe ewiagai tuwo erduwado emeardaeji, tuwo erduwado pudui dubagai. 10 Akore: – Imere pobe tudu tabo Pao Kurireu uwai ka tumagowo bagai baruto. Fariseure ia. Imposto mori makudure aiwu ro pegareu imedure ia. Nou fariseu očarore tuwadaruji rugadu. Meardaere tuiorduwaie Pao Kurireu bataruji, meardaere tugoduie Pao Kurireu bataru kodaji. Mare jorduwakare Pao Kurireu bataruji. Kodukare Pao Kurireu bataru kodaji. 11 Nono makore Pao Kurireuji turagoje tabo očarore tuwadaruji kodi. Rakojere boe egorai tumago tabo baruto tubaru tabo. Akore: “Iogwa, iagarere i imedu pemegareu nure imi kodi. Ikare nono awu imedu ro pegareu imposto mori makudure aiwu mogadure. Ro pegareu nure ema. Mare imi karega. Ikiwogukare. Iwadrarodukare. Ieribarikare imugure apowu aredu piji. Irore nono akaidure jiboe mogadure. 12 Merire ikera aboudure i inogwagere dukeje. Merire pobe inogwagekare dukeje imago tabo baruto tu tu awagai. Ainore irore tu tu je. Ire ia ino diero maku akai tu tu je jamedu.” Ainore nou očarore tuwadaru jiwu imedu akore.
13 – Mare nou imposto makudure aiwu ro pegareu imedu jorduware tugiwogure boei duji. Jorduware tuwadrarodure boei duji. Kiarigodure turo pegareuji. Aidukare turo pegareuji pugeje dukodire pogurure tuwo tuburedo boei. Rakoje jaere nou boei. Pogurure taiwowo baruto. Dukodire makore baruto tie jo tabo Pao Kurireu bagai. Akore: “Iogwa Kurireu. Imedu ro pegareu nure imi rugadu. Dukodire iorduware aro pegamode i iro pegareu moriče rugadu. Mare inogwamagudunure ai akoguduwo itabo akawo iwarigu joru pegareuto.” Ainore nou ro pegareu imedu akore.
14 Nono Jesus ure tuwadaru iado. Akore: – Imagomode aino tai. Awu ro pegareu imedu makore turo pegareuji Pao Kurireu biagai dukodire emare ure tugirimi tuwai ka tubemegare Pao Kurireu jitu tabo. Dukodire Pao Kurireu pemegare ji jamedu. Mare čewu fariseu imedu makokare nono nou ro pegareu imedu mako mogadure. Nou fariseu meardaekare turo pegareuji. Akore tubemegaie mare Pao Kurireu jorduware pegare duji. Dukodire imagomode aino tai. Boe enojaromode pudui, emode tugimijerado pudumi tumeardae tabo dukeje Pao Kurireu umode epogurudo. Mare boe epogurumode turo pegareuji, emode boe utugaregedo pudumi dukeje Pao Kurireu umode boe pemegado ei, umode boe remawugedo emage.
Jesus Ure Tuwadaru Pemegareu Bu Boe Etore Ewugeje
15 Ia boe etaregodure torebo Jesus ae uwo tugera bu nou tore ewugeje. Mare Jesus ure jorduwadowuge erdure nou inodu jiboeji dukeje etaidukare eroino duji. Emagore ei etaregodukaiago torebo Jesus bagai. 16 Mare Jesus makore nou boe etorei rugadu. Akore: – Mato.
Etaregodure dukeje Jesus makore nouia boei. Akore: – Tagaba tawu boe etore emeardae kajeje etaregoduwo itae. Etarego itae rugadu. Boe ewo tumeardae udo nono boe etore emeardae mogadure tuwo tugimijerado Pao Kurireuče rugadu turuduwo baruto. 17 Tawiagodukaba iwadaru piji. Boe etore emeartorure tuo tuje makore jiboeji. Mare boe etore ji karega inagoino. Boe emeartoruwo Pao Kurireu bataruji. Dujire inagoino. Boe emeartorumode Pao Kurireuji tuwo tugimijerado ema dukeje emugumode Pao Kurireu apo jamedu. Mare emeartorumodukare Pao Kurireuji dukeje emugumodukare Pao Kurireu apo rugadu.
Imedu Oe Kurireu Meardae Reo
18 Ia Judeu doge eimijera unarare Jesusji. Akore: – Čegimijera pemegareu nure aki. Nuba iromode iewoduwo pugeje imuguwo Pao Kurireu apo du akedukawo?
19-20 Jesus akore: – Ča akagore ipemegaie. Mare tu Pao Kurireure pemegare rugadu. Arduwa kana Pao Kurireu nuie imi rugadu? Aino čare ameardae pemegado ameartoruwo i rugadu. Marigudu arduware nou Pao Kurireu ure maku Judeu doge etaiwu bakaruji. Ure maku etai marigudu. Nou bakaru akore aeribarikaiago akoreduje piji, akaiago boe ewido, akiwogukaiago boei, awadrarodukaiago, ameartoruwo aoji ačeji. *18.19-20 Awu bataru padure Êxodo 20.12, Deuteronômio 5.16-20 keje.
21 Nono nou imedu akore: – Ikodu maidure dutabo imeartorure awu bataru jamedu boeji ji aino.
22 Nono Jesus akore: – Iaboe okwa kimore ameartoruwo ji jamedu. Akoe rugadu boe maku diero bagai. Nono nou ako diero rugadu maku marenarue doge etai. Dukeje Pao Kurireu umode akoe kurido baru tada. Aromode aino dukeje akaregodumode itae pugeje akoduwo itabo rugadu.
23 Nou imedu meardure Jesus akore aino pudui duji dukeje kiarigodure rugadu. Oe kurire rugadu. Aidukare tuwo tugera ra nou toe jamedu boe piji rugadu.
24-25 Jesus jordure nou imedu kiarigodure duji dukodire akore: – Kočare boe rakare oe kurireu imeduji uwo tugimijerado tu Pao Kurireuče rugadu tumuguwo Pao Kurireu apo baru tada. Oe kurire dukodire biapagakare Pao Kurireuji. Boe rakare oe kurireu imeduji uwo tugimijerado tu Pao Kurireuče nono boe raka cameloji uwo turemo agulha poroto dumogadure.
26 Boe emeardure nou Jesus bataruji dukeje enarare ji: – Mare ioguduba umode činorudo tuiewoduwo pugeje tumuguwo Pao Kurireu apo?
27 Nono Jesus akore: – Boe eroiwakare jiboe, Pao Kurireu roiware ji.
28 Nono Pedro makore Jesusji. Akore: – Čeiamedu boe čere čegera ra čenoe jamedu boe piji čegoduwo akabo.
29-30 Jesus akore: – Uu. Boe jokodu jire inagoino tai. Boe emode tugera ra tuwai piji, toreduje piji, tuo piji tuje piji tumanamage epiji, tuwiemage epiji tuwo tugimijerado tu Pao Kurireuče tuwo boe emeartorudo Pao Kurireuji dukeje boe pemegareu makudumode etai eroino du moriče. Eture tuwai piji, toreduje piji, tumana mage epiji, tuo tuje epiji, tore epiji tumeartoruwo Pao Kurireuji. Dukodire nou mori kurimode eture pijiboe kori rugadu woe awu moto keje. Mare toro ia meri keje Pao Kurireu umode boe pemegareu kurido etai rugadu baru tada. Toro baru tadare emugumode rugadu, ewimodukare pugeje rugadu jii toro.
Jesus Ure Boe Ewie Pugeje Tuwimoduie
31-33 Ia meri keje Jesus makore tu nou ture jorduwadowugei. Akore: – Tawiapagado. Padurumode Jerusalém ba kurireu ka. Mariguduwuge makore Pao Kurireu bataru jiwuge ere Pao Kurireu meardae bu bapera keje. Egore imagudumoduie boe tuginaiwuge etai. Nou boe tuginaiwuge egorerumoduie i, erorerumoduie i, emoduie todoguru to i, emoduie boeto i, emoduie iwido. Mare merimoduie pobe metia bokware dukeje iewodumoduie pugeje. Ainore nou mariguduwuge makore Pao Kurireu bataru jiwuge egore. Pao Kurireu meardae jire egoino. Boemode aino i rugadu. Nou bataru jetumode pudui rugadu.
34 Mare nou ure jorduwadowuge erduwakare kaba jiba Jesus akoino. Erduwa bokware Jesus akoino jiboeji. Dukodire erduwakare rugadu.
Jesus Ure Marenaru Joku Bokwareu Imedu Pemegago
35 Jesus aregodure Jericó ba kurireu ka dukeje ia joku bokwareu imedu mugure awara okwai togwamagudu tabo boei ia diero bagai, ia boe eke rogu bagai jamedu. 36 Boe emagare tugodu tabo Jesus apo. Etaregodure dukeje nou joku bokwareu imedu meardure nou ewure akoji. Dukeje unarare ia imeduji. Akore: – Kaibowu boeba ekodure aino? Amagodo iwiagai.
37 Nou imedu akore: – Jesusre kodure aino woe. Nazaré ba kurireu kejewu nure ema.
38 Nono nou joku bokwareu imedu kudugodure Jesus rekodaji. Akore: – Jesus! Jesus! Mariguduwu Judeu doge eimijera kurireu Davi uwobe nure aki. Akogudugo itabo!
39 Ia boe emago pegare nou joku bokwareu imeduji mugu kiorowo. Mare ure tugudu rakado pugeje rugadu. Akore: – Jesus! Davi Onaregedu nure aki. Akogudugo itabo!
40-41 Nono Jesus ure tuwuredo. Makore boei ewo nou joku bokwareu imedu reko pudae. Aregodure ae dukeje Jesus akore: – Kaba jiba akaidure irowo ai?
Nou joku bokwareu imedu akore: – Ikimijera. Itaidure itaiwowo pugeje.
42 Jesus akore: – Ča akaiwodo. Ameartorure i dukodire apemegagodure.
43 Ča nou imedu joku bokwareu pemegagodure tači je rugadu. Aiwore pugeje rugadu. Dukodire nou imedu jakaregodu kuričigore pudui rugadu. Mako pemegare Pao Kurireuji rore aino pudui duji boe eiamedu boe ewiagai. Nono kodure Jesus rekodaji tagoino dutabo. Boe erdure Jesus rore aino duji dukodire nou boe emago pemegare Pao Kurireuji rugadu.

- Lucas
- <
- 18
- >

*18:19-20 18.19-20 Awu bataru padure Êxodo 20.12, Deuteronômio 5.16-20 keje.

© 2020 WBT