- Lucas
- <
- 1
- >

Lucas
Ure Awu Jesus Rore Jiboe Makore Jiboe Bu Bapera Keje
1
1-4 Imedia Teófilo nure aki. Ire awu bapera atugodo awagai boe remawu tabo arduwawo boe remawuji rugadu. Boe ereadodure boe ewiagai tuiordure jiwu Jesus rore jiboeji tumeardure jiwu Jesus makore jiboeji. Ia boe etaidure tuwo nou boe ereadodure jiwu Jesus rore jiboe bu bapera keje, boe ereadodure jiwu Jesus makore jiboe bu bapera keje jamedu. Ere boe ereadodure jiboe bu bapera keje jamedu. Mare imire, ire iragado i iorduwawo boe remawuji rugadu. Ire iragado i iorduwawo Jesus rore jiboeji, makore jiboeji. Dukodire imagore jordure Jesus rore jiboe jiwugei, meardure Jesus bataru jiwugei. Ere iorduwado boe remawuji rugadu. Dukodire inure awu bapera atugodo awagai boe remawu tabo arduwawo boe remawuji rugadu.
Pao Kurireu Ure Boe Ewie João Batista Botumoduie
5 Judéia moto keje Herodes boe eimijera unure ema. Dukejere ia imedu maragodure Pao Kurireu uwai tada. Nou imedu iere Zacarias. Maragodure Pao Kurireu uwai tada tuwo Judeu doge enomea maku Pao Kurireu ai. Abias uwobe nure nou Zacariače. Nou Zacarias oreduje iere Isabel. Nou oreduje uwobe nure Arãoče jamedu. 6 Nou Zacarias toreduje apo emeartorure rugadu Pao Kurireu ure maku Judeu doge etaiwu bakaruji. Dukodire Pao Kurireu aidure ei. Makore ro pemegareuge nuie emage. 7 Mare Isabel kuiarumodukare dukodire etore bokware. Aino čare epegagodure tore bokware dutabo rugadu.
8-9 Nou maragodure Pao Kurireu uwai tadawuge ime emagare rugadu. Emode roreboe kowu. Nou roreboe uredudu rore Pao Kurireu uwai tada. Ere kowu kamo keje Pao Kurireu ai. Ere tori barigu tu tu je tuiorduwawo ioguduba umode roreboe kowu nou meriji. Ia meri keje nou tori buture Zacarias ie keje dukodire Zacarias ure turemo tuginaigodu Pao Kurireu mugure tadawu baito tuwo nou roreboe kowu kamo keje Pao Kurireu ai nou tori buture tugie keje kodi. 10 Nono boere turugadu dukodire Zacarias ure roreboe kowu kamo keje rugadu. Toro bawadu kejere boe emagare. Emagore baruto Pao Kurireu bagai tubaga tabo Zacarias uwo tumaragodae iado. 11 Mare ukare iado raga dukeje ia Pao Kurireu utugare baru tadawu aregodure Zacarias ae. Rore puku ji nou baru tadawu rakojere nono pudabo nou kamo jagwai. 12 Zacarias jordure nou Pao Kurireu utugare baru tadawuji dukeje pagudugodure. 13 Mare nou baru tadawu akore: – Apagudukaba. Amagore baruto Pao Kurireu bagai uwo akoredo. Pao Kurireu meardure amagore jiboeji. Akoreduje Isabel kuiarumode rugadu. Taganaregedu imedu mode. Tamode iedo João aino. 14 Botumode dukeje taegaremode ji rugadu. Boe egaregodumode ji rugadu. 15 Pao Kurireu aidu kurimode nou taganaregedu Joãoji. Mako pemegamode João rore jiboeji rugadu. Mare nou taganaregedu João biedu pemegado kudukawo vinho kuruče jii toro rugadu, kudukawo piga kuruče jamedu jii toro rugadu. Pao Kurireure akoino. Botumode dukeje Pao Kurireu Uwari rakojemode apo rugadu tuwo ro pemegado jii toro rugadu. 16 Ričodumode dukeje nou taganaregedu João makomode Pao Kurireu bataruji Israel moto kejewu Judeu doge ewiagai. Dukodire umode Judeu doge emeartorudo Pao Kurireuji pugeje. Nou meartorure Pao Kurireu jiwuge emagamode pugeje Israel moto keje. Emode tugimijerado Pao Kurireuče pugeje. 17 Nou taganaregedu João kodumode Pao Kurireu otodai. Rakamode, kurimode nono jorduware Pao Kurireu bataru jiwu Elias mogadure. Nou taganaregedu João okituwamode boei ewudugugoduwo torebo. Umode ro pegareuge edo tugera ra turo pegareu piji ro pemegareuge emeardae ka pugeje. Umode Judeu doge ewie Pagimijera Kurireu aregodumoduie kuri je ewo tudo turugadu Pagimijera Kurireu togi.
18 Zacarias unarare nou Pao Kurireu utugare baru tadawuji. Akore: – Kodiba iorduwamode awadaru jetumode pudui duji? Ipegagodure. Itoreduje pegagodure jamedu.
19 Nou Pao Kurireu utugare baru tadawu akore: – Ikiere Gabriel. Imire imugure Pao Kurireu apo tu tu je. Emare ure itarego mato iwo awie tumeardae pemegareuji. 20 Pao Kurireu umode imagore jiboe jetudo pudui rugadu taidure jiwu meri keje. Mare ameartorukare imagore jiboeji. Dukodire amago bokwamode jii toro nou inagore jiwu akanaregedu botumode du ka. Botumode dukeje amago padumode tači akajeje pugeje.
21 Toro nou Pao Kurireu uwai jokorai boe edure nono tubaga tabo nou Zacarias uwo tumaragodae iado. Mare nou Zacarias rakoje raire toro bai tada. Dukodire nou boe emororamagadure bagai. Egore: – Kočare ukare tuie bu raga.
22 Dukejere Zacarias ure tuie bu rugadu. Mare mako bokware dukodire boe erduware jordure iaboeji nono duji. Zacarias roiwakare tumagowo dukodire ure boe erduwado tumeardaeji tugera tabo.
23 Nou Zacarias maragodure kejewu ari akedure dukeje uture tuibagi toro tuwai ka nouia ba kurireu ka. 24 Ia meri keje oreduje Isabel kuiarure. Dukodire ukare tudawuje tuwai piji jii toro. Arire ikera aboudure ji tumugu tabo tuwai keje. 25 Akore: – Mare aino Ikimijera Pao Kurireu ure tugera maku inai. Marigudu ikuiarukare dukodire ipogurure. Mare aino čare ikuiarure dukodire ipogurukare imeruwo imedage aremebo pugeje.
Boe Ewiedure Jesus Botumoduie
26-27 Arire seis Isabelji kuiarure dutabo. Dukejere Pao Kurireu ure nou tudugare baru tadawu Gabriel utudo ia nogwaredu bagai tuwadaru tabo Nazaré ba kurireu ka. Nazaré ba kurireu rakojere Galiléia moto keje. Nou nogwaredu iere Maria. Nogwaredu*1.26-27 Brae ewadaru tabo egore virgem aino awu nogwareduji. Bowadukare ia imeduji raga. Dujire egoino. nure ema. Bowadukare ia imeduji raga. Mugumode ia Davi uwobe imedu apo. Nou imedu iere José. Erduware tumugumode puapo duji rugadu.†1.26-27 Judeu doge emagomode tuwo tuwadaru maku puai tumugumoduie puapo duji. Mare eribarimoka pui jii tumugumode puapo kejewu meri ka rugadu. Ainore Pao Kurireu ure maku etai jawu bakarure marigudu. 28 Nou Pao Kurireu utugare baru tadawu aregodure Maria ae dukeje makore Mariaji. Akore: – Itaregodu. Pao Kurireu rakojere akabo. Ro pemegamode ai taidu tabo rugadu.
29 Maria pagudugodure če. Mare jorduwakare kaba kodiba akoino pudui.
30-33 Mare nou Pao Kurireu utugare baru tadawu makore ji. Akore: – Are. Apagudukaba. Pao Kurireu ro pemegamode ai rugadu. Akuiarumode. Akanaregedu imedu mode. Iemode Jesus. Boe kurireu umode ema. Iemode Pao Kurireu Onaregedu. Pao Kurireu umode boe eimijera kurireudo ema. Nou Jacó uwobe Judeu doge eimijera kurireu mode ema rugadu. Umode nono Judeu doge eimijera kurireu Davi umogadure. Judeu doge eimijera kurireu mode ema jii toro rugadu. Du akedumodukare rugadu.
34 Maria akore: – Nuba ikuiarumode? Nogwaredu kimo nure imi. Imedu jeribarikare i raga.
35-37 Nou baru tadawu akore: – Pao Kurireu Uwari umode turawuje akae. Pao Kurireu umode tonaregedu maku akai. Dukodire akanaregedumode. Boe egomode Pao Kurireu onaregedu iure ema rugadu. Pao Kurireu ro rakare kodi. Atuie Isabel kuiarure. Boe egore kuiarumodukaie pugeje pegagoduie kodi. Mare aino čare kuiarure kejewu ari oto padure seis. Pao Kurireu koiare umode onaregedudo toredu apo rugadu. Pao Kurireu ro rakare dukodire rore aino Isabelji romode aino ai jamedu.
38 Maria akore: – Pao Kurireu utugare nure imi. Awadaru ure turugadu inai.
Nono nou baru pijiwu Pao Kurireu utugare uture tuibagi Maria piji.
39-40 Maria ure tugera pemegado pudui tuduwo Judéia moto ka tugiriaduwo tuduie Isabel bagai. Nou Isabel mugure kejewu boe eda mugure toriguru tada. Maria aregodure dukeje ure turemo Zacarias uwaito tugimaduwo Isabel apo. 41 Isabel meardure Maria makoji. Dukeje Isabel onaregedu jakarere pudui kuri tada. Pao Kurireu ure Isabel korau tubemega tabo turaga tabo, Uwari rakojere Isabel apo dukodi.
42 Isabel makore Mariaji. Akore: – Pao Kurireu ro pemegare ai rugadu awu areme epiji. Akanaregedu botumode dukeje Pao Kurireu ro pemegamode ji jamedu. 43 Ikimijera mode ema. Boe karegure imi. Kočare ikimijera kurireu uče aregodure itae. 44 Nono imeardure amago jitu keje itonaregedu jakaregodure magadure ikuri tada jorduware boe ekimijera kurireu mode akanaregeduče dukodi. 45 Ameartorure Pao Kurireu makore ai duji dukodire boe pemegamode ai rugadu. Pao Kurireu akore turomoduie aino rugadu tuwiagodumodukaie tuwadaru piji. Aki ameartorure nou bataruji. Dukodire boe pemegamode ai rugadu.
Ainore Maria Akore Tura Tabo Tiagaregodure Pudui Dutabo
46-49 Maria akore: – Imeardu kurire Pao Kurireuji. Iagarere i Pao Kurireu rore aino iduji. Emare umode ikinorudo. Utugare nure imi. Boe kurireu karegure imi. Mare ro pemegare i rugadu. Dukodire boe eiamedu boe ewiabutumode iwugeje. Egomode jakarere puduiwu nuie imi Pao Kurireu ro pemegare i kodi. Ro pemegareu nure ema.
50 – Okudugodure meartorure puduiwugebo ji aino rugadu. Okudugodure jawu boebo. Aino maiwu boebo jamedu.
51 – Očarore tuwadaru jiwuge ere tumeardae tawuje mare Pao Kurireu ure tuwu ekajeje tugana rakareu tabo ekawo nou tumeardae utudo tudobiji.
52 – Ure boe eimijera kurireuge etagedudo. Ure boe eimijeragedo marenarue dogeče.
53 – Ure uke boeire jiwuge ekuredudo tuge pemegareu tabo. Ure nou o diero kurireuge etudo tugera kedo tabo.
54-55 – Marigudu ure tuwadaru maku mariguduwuge pawobe etai. Aino ure tumagore jiboe jetudo pudui rugadu. Dukodire aregodure tuwo tugera maku tudugarege Israel kejewu Judeu doge etai.
– Biabuture tumeardae keje rugadu togudugoduwo Abraão uwobe eiamedu boebo jii toro rugadu.
Ainore Maria akore tura tabo.
56 Maria rakoje raire tuduie Isabel apo. Arire pobe metia bokware ji nono dukeje ure tugirimi tuibagi tuwai ka.
João Batista Boture
57 Ari aregodure Isabel kuri butumodewu ka. Dukodire kuri buture rugadu. Imedu rogure ema. 58 Nono Isabel jakarere pudui rugadu. Nou uwobe nou mugu puredure jiwuge eiamedu boe egarere pudui jamedu nou Isabel kuri butu pemegare kodi. Erduware Pao Kurireu ro pemegare jituji rugadu.
59 Merire sete nou negeduroguji dukeje boe etaregodure Isabel uwai ka tuwo nou imedu rogu oe oto biri rogu kado nono turoiaji. Dukeje etaidure tuwo iedo Zacarias nono uo ie mogadure turoiaji. 60 Mare uče akore: – Boro. Pamode iedo João.
61 Mare nou boe egore: – Tawobe ekiemodukare João.
62 Nono ere tugera onado‡1.62 Ere tugera makodo – Brae egore gesto aino. nou uo ae tunarawo ji nuba nou imedu rogu iemode. 63 Zacarias ure tugera onado ei tunara tabo bapera bagai. Dukejere ure tuwadaru bu nou bapera keje. Akore: – Iemode João.
Ure iedo João dukodire nou boe erore toku je. 64 Zacarias ure nou ie bu nou bapera keje dukeje bataru padure tači kajeje. Dukodire mako pemegare Pao Kurireuji. 65 Nou boe erdure nou inoduji dukeje epagudugodure nou bataru padure tači kajeje duji. Boe ereadodure nou boeji nou Judéia moto kejewuge boe eiamedu boe ewiagai. 66 Boe emeardure nou ereadodaeji dukeje ewiagorore tuiedui. Erduware Pao Kurireu raka meture nou imedu rogu apo duji. Boe enarare pui. Egore: – Nuba nou imedu rogu romode?
Zacarias Makore Pao Kurireu Bataruji
67 João uo Zacarias korobadure Pao Kurireu Uwari apo. Ure Zacarias jorduwado nuba Maria onaregedu botumodewu romode. Dukodire Zacarias makore nou Pao Kurireu bataruji. Akore:
68 – Pamago pemegawo Pagimijeraji. Israel moto kejewuge emeartorure jiwu Pao Kurireu nure ema. Aregodure tuwo tugera maku meartorure puduiwuge etai tuwo ekinorudo rugadu.
69 – Ure nou umode boe ekinorudowu arego mato pagae. Jawu pawobe eimijera kurireu iere Davi. Meartorure Pao Kurireuji. Nou mariguduwu boe eimijera Davi uwobe nure nou umode boe ekinorudowuče jamedu.
70-71 – Marigudu Pao Kurireu akore tumoduie paginorudo jordu pegare paiwuge epiji, eraga piji. Makore Pao Kurireu bataru jiwuge ere boe ewie nou Pao Kurireu bataruji.
72 – Ure tumeardae pemegareu maku jawu pawobe etai eno bakaruwo ema. Makore ei tuwiagodumodukaie nou ture maku etaiwu tumeardae piji jii toro rugadu. Makore ei togudugodumoduie ebo rugadu.
73-75 – Pao Kurireu makore jawu pawobe etuo Abraãoji tumoduie tumagore jiboe jetudo pudui rugadu. Makore tumoduie paginorudo jordu pegare paiwuge epiji. Makore tumoduie pabagudure jiboe okwado pabiji tudugaregewo pagi rugadu paro pemegawo, parore jiboe uwo tuginai meartorukare jiwuge ero piji nono Pao Kurireu aidu mogadure jii toro pawimodedu ka.
Ainore Zacarias akore. Maria onaregedu jire akoino. Nono Zacarias makore pugeje. Akore:
– Aino čare itonaregedu jire imagomode iwo boe erduwado nuba itonaregedumode.
76 – Itonaregedu imedu rogu nure aki. Boe emago pemegamode ai. Egomode makore Pao Kurireu bataru jiwu nuie aki.
– Akaregodure Pagimijera Kurireu otodai awo boe udo turugadu Pagimijera Kurireu togi.
77 – Amode boe ewie nuba boe eromode tureadoduwo turo pegareu boeji Pao Kurireu biagai Pao Kurireu uwo ekinorudo. Boe ereadodumode turo pegareu boeji Pao Kurireu biagai dukeje Pao Kurireu biagodumode ero pegareu boe piji. Dukodire umode ekinorudo etukawo bope doge eda kejewu joru pegareu ka.
78-79 – Pao Kurireu okudugodure boebo. Ro pemegamode boei rugadu. Dukodire umode parduwado nou umode paginorudowu meardaere jiboeji. Nou umode paginorudowu meardae ure nono meri rutu mogadure. Mare meri rutu ji karega inagoino. Umode boe ekinorudowu umode boe erduwado Pao Kurireu bataru remawuji. Dujire inagoino. Marigudu boe eiamedu boe erduware rugadu tuwimode duji jii aino rugadu. Dukodire boe emeardae ure nono boečo mogadure. Mare boečo ji karega inagoino. Ekiarigodure, emororamagadure tuwimode duji rugadu. Dujire inagoino. Mare aino nou umode paginorudowu umode paroiwado parore jiboeji tuwo padawuje pagiarigodure dupiji pabemegawo boebo pamugu pemegawo Pao Kurireu apo.
Ainore Zacarias akore.
80 Nou Zacarias onaregedu ričodure. Ure turagado pudui tumeardae jetororeu tabo. Dukodire uture tuje piji tuo piji tumuguwo ia boe maereu§1.80 Boe maereu – Brae egore deserto aino. keje. Mugu raire nono. Toro ia meri keje aregodure tuibagi Israel moto kejewu Judeu doge etae tuwo ewie Pao Kurireu bataruji. Maragodumode nou inoduji rugadu.

- Lucas
- <
- 1
- >

*1:26-27 1.26-27 Brae ewadaru tabo egore virgem aino awu nogwareduji. Bowadukare ia imeduji raga. Dujire egoino.

†1:26-27 1.26-27 Judeu doge emagomode tuwo tuwadaru maku puai tumugumoduie puapo duji. Mare eribarimoka pui jii tumugumode puapo kejewu meri ka rugadu. Ainore Pao Kurireu ure maku etai jawu bakarure marigudu.

‡1:62 1.62 Ere tugera makodo – Brae egore gesto aino.

§1:80 1.80 Boe maereu – Brae egore deserto aino.

© 2020 WBT