- Atos
- <
- 1
- >

Atos
Ainore Jesus Ure Tugeragu Jiwuge Erore.
Lucas Ure Bu Bapera Keje.
1
1-2 Imedia Teófilo nure aki. Ire atugoreboe maku akai marigudu iwo awie Jesus rore jiboeji, ure boe erduwado jiboeji. Aino inure ia atugoreboe pemegado pugeje iwo awie boe jamedu boeji. Nou atugo padure bapera kejewu boetojiwu tabore ire awie nuba Jesus rore tuwo tumaragodae towuje. Ire arduwado ruture baru to duji. Ruture čeboje mare ure tugeragu jiwu ime ure erduwado Pao Kurireu Uwari rakareu makudumode tagai duji. Ure tugeragu nou imei tuwo etudo tuwadaru tabo boe eiamedu boe ewagai. 3 Jesus bire dukeje jewodure pugeje. Nono meri oto padure 40 ji tumugui boe ebo dukeje. Nou ure tugeragu jiwuge erdure ji rugadu. Emare ure erduwado Pao Kurireu umode boe eimijera kurireudo pudumi duji. Erdure ji dukeje erduware ure ema rugadu duji. Erdure roji dukeje erduware ure ema rugadu duji. Dukodire erduware rugadu Jesus jewodure pugeje duji. 4 Ere bato pui dukeje Jesus makore aino ei. Akore: – Tadukaba Jerusalém ba kurireu piji. Tabagado woe jao nou imode maku tagaiboe bagai. Ire tawie marigudu. Pao Kurireu umoduie Tuwari maku tagai. Tabagado bagai woe. 5 João Batista ure boe etao pegodo pobo tabo. Mare kuri aino Pao Kurireu umode Tuwari rawuje tagae metuwo tameardae tada.
Jesus Ruture Baruto
6 Nou uture Jesus bataru tabowuge ere bato pui Jesus apo dukeje enarare ji. Egore: – Amode Israel doge ekinorudo Roma kejewuge eimijera piji Israel doge eimijerawo aki woe Israel moto keje kuri aino na?
7 Jesus akore: – Tu Pao Kurireu jorduwamode turomode kejewu meriji. Ema koiare umode boe eimijeragedo; umode boe eimijerage eraga tawuje epiji. Tagi tarduwamodukare kaba meri kejeba romode aino. 8 Mare umode Tuwari maku tagai dukeje umode taraga maku tagai rugadu. Dukejere tamagomode boe ewiagai irore jiboeji, imagore jiboeji. Tamagomode boei woe Jerusalém ba kurireu keje tu jao. Dukeje tamagomode boe ewiagai Judéia moto keje, Samaria moto keje. Dukeje tadumode awu bataru tabo moto jamedu boe parugajeje.
9 Jesus akoino dukeje ruture baruto. Nou meartorure Jesus jiwuge erdure ji ruture duji. Etaiwore ji dukeje okware boetuguto.
10 Etaiwo kimore baruto dukeje ia baru tadawu Pao Kurireu utugarege etaregodure etae tači je. Ekudau kigadure rugadu. 11 Nono egore: – Galiléia kejewuge nure tagi. Kodiba tagaiwo kimore baruto Jesus bagai? Tardure Jesus ruture baru to duji. Dureore ia meri keje umode tugirimi tuibagi. Mare umode nono tumogadure.
Boe Ere Tugeragu Ia Imeduji Muguwo Judas Iscariotes Mugato
12 Nou uture Jesus bataru tabowuge ere tugirimi tuibagi Jerusalém ba kurireu ka Oliveira Ri piji. Jaere mare puredure du je jamedu. 13 Ainore nou uture Jesus bataru tabowuge ekiere. Ia iere Pedro. Metia iere João. Ia iere Tiago. Metia iere André. Ia iere Filipe. Ia iere Tomé. Ia iere Bartolomeu. Ia iere Mateus. Iare Alfeu onaregedu nure ema. Iere Tiago. Ia iere Simão Zelote. Iare Tiago onaregedu nure ema. Iere Judas. Eiamedu boe ere turemo nou Jerusalém ba kurireuto dukejere etaregodure tubadure kejewu bai ka. 14 Nonore ere bato pui pu ae tumagowo baruto. Areme eture toro jamedu tumagowo baruto ebo. Jesus uče Maria uture toro jamedu. Jesus uwiemage eture toro jamedu.
15 Ia meri keje nou meartorure Jesus jiwuge eiamedu boe ere bato pui. Enodo oto padure kejewure cento e vinte boe doge. Dukeje Pedro ure turagojedo etoiadada tumagowo ei. 16 Akore: – Imedage nure tagi. Pao Kurireu bataru jeture pudui rugadu. Marigudu Pao Kurireu Uwari ure jawu Israel doge eimijera Davi makodo. Davi makore nou Judas Iscariotes romoduie aino duji, umoduie Jesus maku nou boe eimijerage pegareuge etai. 17 Judas Iscariotes tawujedure maragoduwo pagabo dukodire pamedia ure ema.
18 (Boe ere diero maku Judas Iscariotes ai ro pegawo aino. Nou diero tabore ure tugeragu ia motoji pudai. Nou moto kejere nou Judas ure tuwududo tori ao piji moto ka. Buture dukeje kurire tuborodo nono peguru jamedu boe ure tudawuje piji. Dukodi bire. 19 Jerusalém kejewuge eiamedu boe emeardure nou inoduji dukodire ere nou moto iedo: “Aceldama” aino. Israel doge ewadaru reno. Ainore nou boe egore: “Boe eku jeture nou moto keje”.)
20 Pedro mako kimore. Akore: – Pagimijera kurireu Davi ure Pao Kurireu bataru bu bapera keje marigudu. Akore: “Boe edukare uwai tada. Boe emugumodukare uwai keje pugeje.”*1.20 Awu bataru padure Salmo 69.25 keje.
– Davi ure ia Pao Kurireu bataru bu bapera keje jamedu. Akore: “Ia mugumode mugato maragoduwo maragodaeji.”†1.20 Awu bataru padure Salmo 109.8 keje.
21-22 – Pao Kurireu akore aino dukodire pawo pageragu ia jordure Jesus jiwu imeduji maragoduwo pagabo uwo boe ewie Jesus jewoduie pugeje duji. Pawo pageragu jiwu rakojere Jesus apo. Pawo pageragu jiwu meardure João Batista bataruji jamedu. Pawo pageragu jiwu imedu merure paro kao Jesus rekodajiwu imeduji. Pawo pageragu jiwu jordure Jesus ruture baru to duji.
23 Dukodire nou Pedro metage emagore ime ewagai. Ere pobetu je. Ia iere José. Metia iere Matias. Nou José iere Barsabás jamedu. Boe egore Justo aino ji jamedu. 24-25 Ča nou meartorure Jesus jiwuge emagore baruto. Egore: – Čegimijera nure aki. Aki arduware boe eiamedu boe emeardaeji. Ča čerdudo akaidure jiwu imeduji maragoduwo čedabo Judas Iscariotes mugato. Utumode awadaru tabowu mode ema. Judas uture čebiji toro boe pegareu ka turo pegareu moriče.
26 Dukejere nou meartorure Jesus jiwuge ere nou ime pobedu doge ekie bu ia tori rogu keje. Nono ere nou tori barigu. Dukejere etaiwore nou toriji tuiorduwawo Jesus aidure jiwu imedu bagai. Jesus ure erdudo nou Matias ieji. Aino ere Matias mugudo Judas mugato tuwo uture Jesus bataru tabowuge enodo padudo doze pugeje.

- Atos
- <
- 1
- >

*1:20 1.20 Awu bataru padure Salmo 69.25 keje.

†1:20 1.20 Awu bataru padure Salmo 109.8 keje.

© 2020 WBT