- Romanos
- <
- 15
- >

15
Pawo Pamedage Emeartoru Kurido Jesusji
1 Ia pagi pameartoru rakare Jesusji rugadu. Mare iage emeartoru rakakare ji. Pawo pagera maku etai pawo emeartoru rakado Jesusji. Pagogudumodukare tu pagabo. Pagoguduwo pamedagebo jamedu. 2 Mare pagaiwo pemegawo pamedagei pawo boe pemegado ei jamedu. Paromode aino dukeje pamode emeartoru rakado Jesusji rugadu. 3 Paromode nono Jesus Cristo ro mogadure. Emare biapagakare boe pemegawo pudui. Biapagare boe pemegawo boe eiamedu boei. Padure bapera kejewu Pao Kurireu bataru akore: – Boe ewadaru pegareu jeture i pugeje.*15.3 Awu bataru padure Salmo 69.9 keje.
Jesus jire akoino rugadu.
4 Marigudu Pao Kurireu ure boe edo tuwadaru bu bapera keje. Pao Kurireu rore aino tuwo boe erduwado tuwadaruji. Parduwamode Pao Kurireu bataruji dukeje pamode pawudugudo pai. Parduwamode dukeje paegaregodumode pai Pao Kurireu bataru keje. Dukodire pagiarigodumodukare pugeje mare pamode paragado pai pabagawo umode paginorudowu bagai rugadu. 5 Pao Kurireu koiare umode taedu butugudo. Ema koiare umode turaga maku tagai jamedu. Uwo tameardae pemegado pui. Uwo tameardae udo nono Jesus Cristo meardae mogadure. Tarowo nono Jesus ro mogadure. Tardu pemegawo pu rore jiboeji. 6 Dukodire tameardae kodumode pu meardae kodaji taiamedu boe tamago pemegawo Pao Kurireuji tawadaru pemegareu tabo tawo Pao Kurireu ie kurido. Pagimijera Jesus Cristo uo nure Pao Kurireuče rugadu.
Ire Boe Tuginaiwuge Ewie Pao Kurireu Akaru Pemegareuji Jamedu
7 Tagaidudo pui nono Jesus aidumoga tai dumogadure. Tagaidumode pui dukeje boe erdumode Pao Kurireu koiare ure tameardae pemegado duji. 8 Mare paga karega. Jesus Cristo aregodure moto ka tuwo tudo nono Judeu doge etugare mogadure. Ure erduwado Pao Kurireu rore jiboeji. Ure erduwado Pao Kurireu bataru remawuji. Pao Kurireu umodukaie tugera ra epiji. Dukodi čare Jesus aregodure tuwo Pao Kurireu bataru jetudo pudui rugadu. Marigudu Pao Kurireu makore Judeu dogei nou umode boe ekinorudowu aregodumoduie. Čare aregodure rugadu. 9 Mare Jesus aregodure boe tuginaiwuge etae jamedu emeartoruwo Pao Kurireuji emago pemegawo Pao Kurireuji jamedu. Pao Kurireu okudugodure boebo. Dukodire boe tuginaiwuge emeartorumode Pao Kurireuji emago pemegawo Pao Kurireuji rugadu. Padure bapera kejewu Pao Kurireu bataru akore:
– Iragojere boe tuginaiwugebo dukeje imago pemegamode Pao Kurireuji; iragodumode imago pemegare Pao Kurireu jitu tabo.†15.9 Awu bataru padure 2 Samuel 22.50 keje, Salmo 18.49 keje jamedu.
10 Padure bapera kejewu Pao Kurireu bataru akore pugeje:
– Boe tuginaiwuge egaregoduwo pudui Pao Kurireuji rugadu Judeu dogebo!‡15.10 Awu bataru padure Deuteronômio 32.43 keje.
11 Padure bapera kejewu Pao Kurireu bataru akore pugeje:
– Boe tuginaiwuge eiamedu boe emago pemegawo Pao Kurireuji;§15.11 Awu bataru padure Salmo 117.1 keje.
– Boe eiamedu boe emago pemegawo Pao Kurireuji.
12 Marigudu Isaías ure Pao Kurireu bataru bu bapera keje. Akore:
– Ia boe eimijera kurireu Davi naregedu aregodumode boe eimijera kurireuwo pudumi;
– Boe tuginaiwuge eimijera mode ema;
– Boe tuginaiwuge emeartorumode ji uwo činorudo.*15.12 Awu bataru padure Isaías 11.10 keje.
Ainore Isaías ure bu bapera kejewu Pao Kurireu batarure. Jesus jire akoino. Jesus aregodure tuwo awu Pao Kurireu bataru jetudo pudui rugadu.
13 Pao Kurireu koiare umode boe ekiarigodu barigu boe epiji rugadu. Tameartorudo ji uwo taegaredo tai, uwo tamedagedo boeče tamororamagadukawo boe pegareuji pugeje. Dukodire Pao Kurireu Uwari umode turaga maku tagai tawo tawia ra tagiarigodu piji tabagawo Jesus bagai rugadu.
Paulo Ure Awu Pao Kurireu Bataru Bu Bapera Keje
14 Imedage nure tagi. Iorduware tarore jiboeji marigudu. Taro pemegare boei marigudu. Tarduware boe remawuji. Tagi tarduware tagogituwawo boei boe pemegareu tabo. 15-16 Mare awu atugoreboe tabore inogituware tai. Ipogurukare iwo tawiabutudo tarduware jiboe keje. Pao Kurireu ro pemegare i dukodire ure Jesus Cristo utugaredo imi. Makore i ituwo Jesus jiwu bakaru pemegareu tabo iwo boe tuginaiwuge ewie. Dukodire ipogurukare imagowo boei rugadu. Pao Kurireu utugare nure imi. Imaragodae ure nono nou maragodure Pao Kurireu uwai tadawu boe emaragodae mogadure. Emage ere Judeu doge ewie Pao Kurireu bataruji. Imire ire boe tuginaiwuge ewie Jesus jiwu bakaru pemegareuji emeartoruwo Pao Kurireuji ewo tugimijerado ema. Nou boe tuginaiwuge emeartorumode Jesusji dukeje Pao Kurireu Uwari umode ero pegareu barigu epiji. Pao Kurireu aidumode ei rugadu. 17 Jesus Cristo rakojere itabo. Ure imeartoru pemegado Pao Kurireu bataruji dukodire inojarore Pao Kurireu ure maku inaiwu imaragodaeji. 18 Nono ipogurumodukare imagowo rugadu boe tuginaiwuge ewiagai Jesus Cristo ro pemegare i duji. Dukodire imode boe tuginaiwuge emeartorudo Pao Kurireu bataruji. Ure iorduwado imagowo boe ewiagai. Ure iragado iro pemegawo boei. 19 Ure iro rakado. Boe erore ta je irore jiboeji. Pao Kurireu Uwari ure turaga maku inai rugadu. Dukodire ire boe ewie rugadu Jesus Cristo umoduie boe ekinorudo duji. Ikodure Jerusalém ba kurireu piji toro Ilíria moto ka. Imerure boe jamedu boe parugajeje dutabo ire boe ewie awu bakaruji. 20 Imeardaere iwo jorduwakareuge ewie Jesus bataru pemegareuji. Ia boe edure nou boebo ture ewie nou Jesus bataru jitu tabo dukodire itumodukare etae. Mare iage erduwakare Jesus meardaeji umodukaie boe ekinorudo duji. Ia boe ekare ewie. Dukodire itaidure ituwo nou boe ewagai iwo erduwado boe remawuji. 21 Aino čare Pao Kurireu bataru jeture pudui. Padure bapera kejewu Pao Kurireu bataru akore:
– Boe ekare ewie marigudu mare aino erduwamode nou umode boe ekinorudowuji,
– Marigudu ewiapagakare mare aino erduwamode bataruji rugadu.†15.21 Awu bataru padure Isaías 52.15 keje.
Paulo Aidure Tuduwo Roma Ba Kurireu Ka
22 Itaidure ituwo tawagai marigudu. Mare ji aino iroiwakare ituwo tawagai. 23 Mare kuri aino imode imaragodae iado awu moto keje. Marigudu itaidure ituwo tawagai iorduwo tai. 24 Imeardaere kuri aino itaregodumoduie tagae rugadu. Itumode Espanha moto ka. Tamugure Espanha kawu awara okwai dukodire iordumode tai. Dukodire umode turugadu tawo tagera maku inai ituwo Espanha moto ka. Mare iragojemode tagabo jao pamagowo pu biagai. 25 Mare aino itumode Jerusalém ba kurireu ka jao iwo ikera maku nou meartorure Pao Kurireu jiwuge etai nono. 26 Macedônia kejewu meartorure Jesus jiwuge ere ia to diero maku inai iwo reko toro nou Jerusalém kejewu meartorure Jesus jiwuge ewagai. Eno diero bokware. Acaia moto kejewu meartorure Jesus jiwuge ere ia to diero maku ewagai jamedu. 27 Awu Macedônia moto kejewuge boe tuginaiwuge nure emage. Awu Acaia moto kejewuge boe tuginaiwuge nure emage jamedu. Eiamedu boe ere nou tumeardae tawuje taidu tabo tuwo diero maku awu Jerusalém kejewuge Judeu doge ewagai. Erowo aino rugadu. Mare paga karega. Judeu doge ere Pao Kurireu bataru pemegareu utudo boe tuginaiwuge ewagai emeartoruwo Jesusji dukodire nou boe tuginaiwuge meartorure Jesus jiwuge ere nou to diero maku nou Judeu doge meartorure Jesus jiwuge ewagai. 28 Imode nou diero rugadu maku nou meartorure Jesus jiwuge Judeu doge etai dukeje itumode pugeje epiji ituwo toro Espanha moto ka. Itaregodumode tagae tamugure ikodumode jiwu awara okwai dukodi. 29 Itaregodumode tagae dukeje iorduware Jesus Cristo ro pemegamode pai rugadu duji. Paegaremode pai rugadu.
30 Imedage nure tagi. Pagimijera Kurireu nure Jesus Cristoče rugadu. Pao Kurireu Uwari ure pameardu kurido boei. Dukodire itaidure iwo tawie. Tamago raido iparu tabo Pao Kurireu bagai baruto. 31 Tamagodo Pao Kurireuji iparu tabo uwo ikinorudo Judéia moto kejewuge meartorukare Jesus jiwuge epiji. Tamagodo Pao Kurireuji iparu tabo imaragodu pemegawo Jerusalém ba kurireu kejewuge meartorure Jesus jiwugebo. 32 Imaragodu pemegamode ebo dukeje iagaregodumode i. Pao Kurireu aidumode dukeje itaregodumode tawagai rugadu iagare tabo. Dukejere pamago raimode pui rugadu. 33 Ča Pao Kurireu rakojewo tagabo rugadu. Emare umode tugera bu pawugeje pamororamagadukawo boe pegareuji pugeje. Uwo aino rugadu.

- Romanos
- <
- 15
- >

*15:3 15.3 Awu bataru padure Salmo 69.9 keje.

†15:9 15.9 Awu bataru padure 2 Samuel 22.50 keje, Salmo 18.49 keje jamedu.

‡15:10 15.10 Awu bataru padure Deuteronômio 32.43 keje.

§15:11 15.11 Awu bataru padure Salmo 117.1 keje.

*15:12 15.12 Awu bataru padure Isaías 11.10 keje.

†15:21 15.21 Awu bataru padure Isaías 52.15 keje.

© 2020 WBT