- Romanos
- <
- 7
- >

7
Paro Reo
1 Imedage nure tagi dukodire iwo tawie. Boe emeartorumode tugimijeragei emagore jiboeji jii toro tuwi ka rugadu. Boe ewi keje boe ere tamudo nou boe eimijerage eno bakaru piji. Taiamedu boe tarduware awu inagoino jiboeji. 2 Aino inure tarduwado. Aredu okogemode dukeje. Boe eno bakaru koiare aredu meartorumode toreduji. Mare oredu bimode dukeje aredu okoge bokwamode pugeje. Toro ia meri keje aidumode tumuguwo ia imedu apo pugeje. Du pegakare. 3 Mare oredu bikare raga dukeje ukare turugadu aredu jeribariwo ia imedu metiaji. Jeribarimode toredu piji dukeje boe emago pegamode ji. Egomode aredu pegareudo nuie ema. Mugu kiorokare toredu apo. Mare oredu bimode nono aredu okoge bokware pugeje. Toro ia meri keje aredu aidumode tumuguwo ia imedu apo pugeje. Du pegakare. Ainore boe erore. 4-6 Marigudu parore pagaidure jiwu paro pegareuji. Parduware Pao Kurireu ure maku Judeu doge etaiwu bakaruji. Nou bakaru ure pawie paro pemegawo. Mare pameardae pegareu ure tuiodo pawugeje pameartorukawo nou bakaruji. Pagaidure pawiapagawo tu paro pegareuji. Dukodire paro pegare tu tu je. Paro pegareu koiare umode pardudo boe pegareuji dukodire pawimode rugadu. Mare aino pameartorure Jesusji dukodire pare nono bireuge emogadure pugeje. Mare bireu ji karega inagoino. Pameardaemodukare paro pegareuji pugeje. Dujire inagoino. Dukodire pare pawia ra paro pegareu piji. Pameardaekare paro pegawo pugeje. Paro pegareu metumodukare padada pugeje. Pameartorure Jesusji. Dukodire Pao Kurireu ure maku Judeu doge etaiwu bakaru akedure paegai. Imedage nure tagi. Tare nono bireuge emogadure. Mare tawi ji karega inagoino. Jesus bire tamugato tawo tagera ra taro pegareu piji. Dujire inagoino. Jesus Cristo ure tumedagedo tagi. Dukodire tare nono Jesus mogadure. Emare bire dukodire tare nono bireuge emogadure. Mare Jesus jewodure pugeje. Dukodire pameartorure tu Jesusji. Pameartorumodukare mariguduwu parore jiboeji pugeje. Pare pagamudo nou mariguduwu nou boe eno bakaru boe piji. Aino pameartorure Pao Kurireu o bakaru maiwuji. Nou Pao Kurireu Uwari ure nou bakaru maiwu maku pagai dukodire pameartorure ji rugadu.
Pao Kurireu Ure Maku Judeu Doge Etaiwu Bakaru Reo
7 Tameardae pegakaba Pao Kurireu ure maku Judeu doge etaiwu bakaruji. Nou bakaru koiare ure boe erduwado turo pegareuji. Nou bakaru akore: – Taebogodukaba tamedage enoeji.*7.7 Awu bataru padure Êxodo 20.17 keje.
Pao Kurireu makomodukare aino nou boei dukeje boe erduwamodukare tiebogodure tumedage enoeji pudai duji pegare Pao Kurireu jakai duji. Erduwamodukare ia turo pegareuji. 8 Mare nou bakaru ure boe erduwado boe ero pegareuji. Dukodire boe erduware. Mare tu emeardae pegareu koiare ure nou boe emeartoru bokwado nou bakaruji. Erduware nou bakaruji mare du inodu tabo ere tumeartoru bokwado ji. Boe erduwamodukare nou bakaruji nono boe erduwamodukare turo pegareu bagai. 9 Marigudu iorduwakare Pao Kurireu o bakaruji. Dukodire iwiagorokare boeji. Mare iorduware Pao Kurireu o bakaruji dukeje Pao Kurireu bataru ure iorduwado iro pegareuji rugadu. Du inodu tabo imeartorukare ji. Itaidure iro pegawo pugeje. 10 Dukodire iorduware iwarigudumode bope doge eda pegareuto rugadu iwi keje iro pegareu moriče. Imeartorumode Pao Kurireu o bakaru jamedu boeji dukeje iwarigudumodukare bope doge eda kejewu joru pegareuto iwi keje. Mare imeartorukare ji dukodire iro pegareu moridodumode. 11 Iro pegareu ure iekiripagado. Iorduware Pao Kurireu o bakaruji. Mare iro pegareu ure imeartoru bokwado ji. Iro pegareu ure ido nono bireu mogadure. Mare iwi ji karega inagoino. Iwarigudumode bope doge eda kejewu joru pegareuto iwi keje. Du jire inagoino.
12 Pao Kurireu ure nou tuwadaru maku Judeu doge etai eno bakaruče. Nou bakaru pegakare. Pemegare. Umode boe erduwado boe ero pegareuji boe ero pemegareuji jamedu. Boe emeartorumode ji dukeje ero pegamodukare. 13 Imeartorumodukare ji dukeje iwimode. Pao Kurireu o bakaru koia karega umode iwido. Iro pegareu koiare umode iwido. Mare Pao Kurireu o bakaru ure iorduwado iro pegareuji. Ure iorduwado iwarigudumode bope doge eda kejewu joru pegareuto iwi keje iro pegareu boe moriče rugadu.
Pawo Paragado Pawo Paro Pegareu Barigu Pabiji
14 Pao Kurireu o bakaru ure turugadu. Marigudu bimodurewu nure imi. Iragakare iwo ikera ra iro pegareu piji. Imeardae pegareu ure tuiodo iwugeje toro boe pegareu ka rugadu. Ikimijerare ema rugadu. 15 Iorduwakare irore jiboeji. Itaidure iro pemegawo. Mare nou iro pegareu kare iragado iro pemegawo. Itaidukare iro pegawo mare irore itaidukare jiwu iro pegareuji. 16 Boe jokodu jire Pao Kurireu o bakaru akoino pai. Pagaidukare paro pegawo mare ro pegareuge nure pagi. 17 Mare paga karega. Pameardae pegareu ure paro pegado tu tu je. Pagaidure paro pemegawo mare pameardae pegareu koiare ure paro pegado. 18 Ro pegareu nure imi rugadu. Itaidure iro pemegawo mare iragakare iro pemegawo ro pegareu nure imi rugadu. 19 Irokare itaidure jiwu iro pemegareuji. Mare irore itaidukare jiwu iro pegareuji. 20 Iromode itaidukare jiwu irore jiboeji dukeje iorduwamode imeardae pegareu jiboeji. Imi karega. Mare meture itadawu imeardae pegareu koiare ure irodo aino.
21 Itaidure iro pemegawo. Mare imeardae pegareu meture itada. Dukodire iragakare iro pemegawo. Dukodire iro pegare rugadu. 22 Itadare imeardaere imeartoruwo Pao Kurireu o bakaruji itaidure ji kodi. 23 Mare itadare ia imeardae pegareu meture jamedu iwo imeartoru bokwado nou Pao Kurireu bakaruji. Imeardae pemegareu meture itada jamedu. Mare imeardae pegareu kodure imeardae pemegareu kori. Dukodire iroiwakare iwo ikinorudo imeardae pegareu piji. 24-25 Ainore ire rugadu. Itaidure Pao Kurireu o bakaruji. Mare ire mitotu je dutabo iroiwakare imeartoruwo ji. Imeardae pegareu ure tuiodo iwugeje iro pegawo tu tu je. Dukodire ikiarigodure rugadu. Iwarigudumode bope doge eda kejewu joru pegareuto iwi keje nou imeardae pegareu moriče rugadu. Mare iorduware umode ikinorudowuji. Jesus Cristo umode ikinorudo rugadu. Pagimijera nure ema. Dukodire ikimadure Pao Kurireu apo tu tu je. Imodukare ikera ra ikimadure Pao Kurireu apo dupiji tu tu je rugadu.

- Romanos
- <
- 7
- >

*7:7 7.7 Awu bataru padure Êxodo 20.17 keje.

© 2020 WBT