- Romanos
- <
- 13
- >

13
Meartorure Jesus Jiwuge Emeartoruwo Boe Ekimijeragei
1 Boe ekimijerage eiamedu boe Pao Kurireu koiare ure boe ekimijeragedo emage. Dukodire paiamedu boe pameartoruwo pagimijeragei. 2 Meartorukare tugimijera jiwu meartorukanure Pao Kurireuji jamedu. Boe emeartorumodukare tugimijeraji dukodire nou ero pegareu moridodumode etai rugadu. 3 Ro pegareuge epagudumode tugimijerageče rugadu. Mare ro pemegareuge epagudumodukare tugimijerageče. Taro pemegamode dukeje tabagudumodukare tagimijerageče pugeje. Taro pemegamode dukeje tagimijerage emago pemegamode tarore jiboeji. 4 Pao Kurireu utugarege nure emage dukodire emago pemegamode taro pemegareuji. Etaidure boe pemegawo tai. Mare taro pegamode dukeje tabagudumode eče rugadu. Eragare rugadu tuwo boe pegado boei ero pegareu moriče. Pao Kurireu utugarege nure emage. Etaire Pao Kurireu ure tumeardae maku ewo boe pegado boei ero pegareu moriče. 5 Dukodire tameartorudo boe ekimijeragei. Tameartorumode dukeje taro pegareu bokwamode. Tamodukare taro pegareu morido pugeje. Nono tawiagoromodukare taro pegawo pugeje.
6 Boe ekimijerage emaragodu pemegamode dukeje emaragodure Pao Kurireu jordae meardaeji rugadu. Dukodire tamode tago imposto mori diero maku boe ekimijerage etai. 7 Boe ekimijerage emagomode boei ewo imposto mori diero maku pudai dukeje tamode ia maku etai rugadu. Tameartorudo boe ekimijeragei rugadu tawo nou emagore bagaiwu diero maku etai. Tamago pemegado ei.
Ainore Meartorure Jesus Jiwuge Eromode Pui
8 Tagaba tageragudu pagado boe eno dieroji. Tamode tageragu ji dukeje morido etai. Tameardu kurido boei nou inodu kori rugadu. Tameardu kurimode boei dukeje tameartorure Pao Kurireu ure maku Judeu doge etaiwu bakaruji rugadu. 9 Nou bakaru akore: – Aeribarikaba akoreduje piji akoredu piji. Akaba boe ewido. Akiwogukaba. Aeku kidukaba boe enoeji akai jamedu.*13.9 Awu bataru padure Êxodo 20.13-15 keje.
Nono boe emeardu kurimode boei dukeje emeartorumode rugadu awu bakaru jamedu boeji. Padure bapera kejewu Pao Kurireu bataru akore: – Ameardu kurido boei nono ameardu kuri moga ai dumogadure.†13.9 Awu bataru padure Levítico 19.18 keje.
10 Tameardu kurimode boei dukeje taro pegamodukare ei rugadu. Dukodire boe emeardu kurimode boei dukeje ere nono meartorure Pao Kurireu bataru jiwuge emogadure.
11 Tameartorure Jesusji. Mare tare nono jorduwa bokwareugere. Ča taedu pagakaba pugeje. Tameardu kurido boei rugadu. Meri puredugodure pai rugadu Pao Kurireu uwo paginorudo. 12-14 Parowo nono boe ero moga meri jitu mogadure. Boečoji boe ero pegamode. Ewadu raimode tuioku pega tabo toreduje piji toredu piji. Eke kurumode ei. Eribarimode tumugukare apowugei. Emeardae pegamode aremei imei. Erugodumode pui. Ekimaredumode pui. Mare boe puredugodure awu boe ero pegareu akeduwo rugadu nono boečo akedumode dumogadure. Dukodire paromodukare nono awu boe ero mogadure. Paro pemegawo nono meri jiwu boe ero mogadure. Pawo pageragu Jesusji nono boe emoga tugeragu tuwaigaji dumogadure. Jesus umode paragado paro pemegawo. Pagimijera nure ema. Marigudu pagaidure paro pegawo. Pawo pagera ra nou pagaidure jiwu paro pegareu piji. Pawiagoduwo nou paro pegareu piji rugadu.

- Romanos
- <
- 13
- >

*13:9 13.9 Awu bataru padure Êxodo 20.13-15 keje.

†13:9 13.9 Awu bataru padure Levítico 19.18 keje.

© 2020 WBT