- Hebreus
- <
- 2
- >

2
Pao Kurireu Umode Boe Ekinorudo Rugadu
1 Dukodire pagawo pagera ra Pao Kurireu bataru remawu piji. Pawiapagare ji marigudu. Pawiapaga pemegawo ji pameartoruwo ji rugadu pagaiduwo tu ji rugadu. Dukodire pawiapagamodukare ia boe ewadaruji pugeje. Pamodukare pawarigu boeto bataru remawu piji rugadu. 2 Marigudu Pao Kurireu ure tudugarege baru tadawuge etarego mariguduwuge pawobe etae tuwadaru tabo. Nou Pao Kurireu utugarege baru tadawuge ere nou mariguduwuge pawobe ewie nou Pao Kurireu bataruji. Pao Kurireu bataru remawu jire egoino nou pawobei. Boe pegare nou meartorukare nou bataru jiwugei emeartorukaredu du moriče. 3-4 Aino čare Pao Kurireu ure tonaregedu arego pagae tuwo pawie tumoduie paginorudo duji. Nou meardure nou bataru jiwuge boetojiwuge emagore pai nou bataru uie turugadu. Boe jokodu jie akoino rugadu. Nono Pao Kurireu ure boe erdudo turo rakareuji jamedu dukodire boe erduware boe jokodu jire akoino duji rugadu. Boe erdure nou Pao Kurireu ro rakare jiboeji dukeje eku kidure nou roinoduji. Dukodire erduware Pao Kurireu emare roino duji rugadu. Dukodire parduware boe jokodu jire Jesus akoino boei. Nono Pao Kurireu Uwari ure turo pemegareu maku nou meartorure Jesus jiwuge etai tuwo tumaragodae maku etai nono Pao Kurireu meardae mogadure dukodire parduware boe jokodu jire akoino duji rugadu. Dukodire inure tawiedu pemegado. Pameartorumodukare Pao Kurireu onaregeduji dukeje pawarigudumode bope doge eda kejewu joru pegareuto rugadu paro pegareu moriče. Mare pameartorumode Pao Kurireu onaregeduji dukeje umode paginorudo nou bope doge eda kejewu joru pegareu piji rugadu.
Ainore Nou Umode Boe Ekinorudowu Ure
5 Nou čenagoino jiwu moto baru maiwu mode rugadu. Mare Pao Kurireu makokare tudugare baru tadawugei tumoduie boe eimijeragedo emage toro nou moto maiwu keje nou baru maiwu tada jamedu. Makokare aino ei. 6-8 Mare marigudu boe ere Pao Kurireu bataru bu bapera keje. Pao Kurireu akore: – Boe ero pegare dukodire Pao Kurireu ure eraga ta epiji jao eragakawo nono Pao Kurireu utugarege baru tadawuge eraga mogadure. Mare Pao Kurireu meardu kurire boei rugadu. Pao Kurireu biagodukare boe epiji rugadu. Ure boe eimijera kurireugedo emage boe jamedu boe meartoruwo ei. Ure ekie kurido. Ure boe pemegado ei rugadu.*2.6-8 Awu bataru padure Salmo 8.4-6 keje.
Ainore Pao Kurireu bataru akore marigudu. Akore Pao Kurireu uie boe pemegado boei boe eimijera kurireugewo emage. Akore moto kejeboe jamedu boe emeartoruie boei. Mare awu bataru jetukare pudui raga. Boe jamedu boe emeartorukare raga boei rugadu. Boe eimijera kurireuge karegure emage. 9 Mare pardure Jesusji. Pao Kurireu ure Jesus raka ta piji jao rakakawo nono Pao Kurireu utugarege baru tadawuge emogadure. Aregodure mato moto ka tuwiwo boe ero pegareu moriče. Mare paga karega. Ainore Pao Kurireu meardaere marigudu tuwo turo pemegado boei. Jesus bire rugadu dukodire čare boe pemegare ji pugeje. Aino čare ie kurire rugadu. Boe eiamedu boe emago pemegare ji rugadu. 10 Pao Kurireu rore jiboe ure turugadu. Emare ure boe jamedu boe towuje pudai. Emare jetu pemegare boe jamedu boeji akedukawo rugadu. Pao Kurireu rore Jesus jiboe ure turugadu jamedu. Pao Kurireu ure boe pegado Jesusji tuwo Jesus rakado uwo boe ekinorudo. Jesus meartorure nou tuo meardaeji boe pegawo pudui duji dukodire boe pemegare Jesusji rugadu. Dukodire čare umode boe pemegado boei jamedu. Umode ekie kurido nono Jesus ie mogadure boe eimijeragewo emage jamedu. Jesus emare makore boe ewagai emeartoruwo pudui. Makore ewagai tuwo ekinorudo ero pegareu piji ewarigudukawo bope doge eda kejewu joru pegareuto ero pegareu moriče.
11 Boe emeartorumode Jesusji dukeje Jesus umode ero pegareu barigu epiji tuwo epemegado. Nono eiamedu boe etuwobe nure pugi. Dukodire Jesus pogurukare tumagowo nou meartorure puduiwugei tuwobe nuie emage dukodi. Etuo ure mitotu je dukodire akoino ei. 12 Jesus makore tuoji. Akore: – Ireadodumode iwobe ewiagai arore jiboe jamedu boeji. Iwobe emode bato pui dukeje iramode akie tabo boe ewiagai apemegare duji.†2.12 Awu bataru padure Salmo 22.22 keje.
Ainore Jesus akore. 13 Makore pugeje: – Imeartorumode Pao Kurireuji rugadu.‡2.13 Awu bataru padure Isaías 8.17 keje.
Akore: – Imi reo. Pao Kurireu ure maku inaiwu tore eragojere woe itabo.§2.13 Awu bataru padure Isaías 8.18 keje.
Ainore Jesus akore.
14 Akore Pao Kurireu ore nuie emage rugadu. Boe eire akoino rugadu. Dukodire Jesus ure tudo nono boe emogadure boewo pudumi rugadu. Rore aino tuwiwo boe ero pegareu moriče tuwo bope doge eimijera raka ta piji rugadu. Nou bope doge eimijera aidure tuwo boe eiamedu boe ewido rugadu eduwo pudabo toro nou joru pegareu tada. 15 Dukodire ure boe eiamedu boe ekiripagado emeartoruwo pudui tuwo etagedudo. Epagudure tuwiwo. Dukodire boe ere bope doge emeardaere jiboe towuje tu tu je. Dukodire eroiwakare tuwo tugera ra tumeartorure bope doge eimijera jitu piji. Mare aino čare Jesus ure boe ekinorudo nou bope doge epiji epagudukawo eče pugeje. 16 Dukodi čare parduware Jesus ukare tugera maku tudugarege baru tadawuge etai duji. Ure tugera maku boe etai rugadu. Ure tugera maku Abraão uwobe etai rugadu. Mare Abraão uwobe remawuge ei karega inagoino. Meartorure Pao Kurireu jiwugeire inagoino. 17 Mare ure boedo pudumi tuwo tugera maku nou meartorure puduiwuge etai. Dukodi čare nou ure boe enomea maku Pao Kurireu aiwuge eimijera kurireu remawu nure ema rugadu. Emare ure boe ero pegareu mori remawu maku Pao Kurireu ai rugadu. Dukodi čare Pao Kurireu biagodumode boe ero pegare jiboe piji rugadu. Jesus okudugodure boebo rugadu. Maragodu pemegare rugadu. 18 Mare ia kimore. Bope doge eimijera ure turokogado Jesusji Jesus meartoruwo pudui mare Jesus meartorukare ji. Bope doge eimijera ure boe pegado Jesusji mare Jesus biapagakare nou bope doge eimijera meardaeji rugadu. Dukodire Jesus jorduware tuwo tugera maku boe etai jamedu ewiapagakawo bope dogei, emeartorukawo bope doge eimijeraji pugeje.

- Hebreus
- <
- 2
- >

*2:6-8 2.6-8 Awu bataru padure Salmo 8.4-6 keje.

†2:12 2.12 Awu bataru padure Salmo 22.22 keje.

‡2:13 2.13 Awu bataru padure Isaías 8.17 keje.

§2:13 2.13 Awu bataru padure Isaías 8.18 keje.

© 2020 WBT