- Hebreus
- <
- 7
- >

7
Ainore Melquisedeque Rore
1 Ainore Melquisedeque rore. Mariguduwuge Salém*7.1 Salém jire egore “boe epemegare pui” aino tuwadaru tabo. ba kurireu kejewuge boe eimijera kurireu nure ema. Nou mariguduwuge ere tomea maku nou Melquisedeque ai tu tu je uwo maku Pao Kurireu ai. Mariguduwuge Judeu doge etuo Abraão rugodure boe eimijerage pegareugei. Mare Abraão o tugobaigarege eragare nou boe eimijerage pegareuge eno tugobaigaregei dukodire ere etagedudo. Nono Abraão ure tugirimi nou turugodureu piji tuibagi tuwai ka nou to tugobaigaregebo, nou ture tugeragu jiboe tabo. Nou boe eimijerage pegareuge enoere. Dukodire Abraão ure tugeragu nou enoeji epiji tuwo tugirimi tabo tuwai ka. 2 Abraão kodure awaraji tugobaigaregebo dukeje etaregodure nou Melquisedeque togi. Nono Melquisedeque mako pemegare Abraãoji boe pemegamoduie Abraãoji. Nono Abraão ure ia nou ture tugeragu jiboe maku Melquisedeque ai tomeawo nono makudure Pao Kurireu aiboe umogadure tu tu je†7.2 Diero mode dez dukeje umode maku Pao Kurireu aiboe mode mitotu je. Diero mode cem dukeje umode maku aiboe mode dez rugadu. Brae egore “décima parte” aino. Egore “dez porcento” aino. Ainore Pao Kurireu akore marigudu makudure pudaiboe mode tu tu je.. (Nou jaoboe egore ro jetororeu boe eimijera kurireu nuie ema dukodire egore Melquisedeque aino ji tuwadaru tabo. Egore boe emugu pemegare apowu boe eimijera kurireu nuie ema jamedu.) 3 Boe erduwakare Melquisedeque uoji učeji. Boe erduwakare nouia uwobei jamedu. Boe erduwakare nou Melquisedeque boture kejewu meriji. Erduwakare bire kejewu meriji. Dukodire ure nono Pao Kurireu Onaregedu mogadure. Kodire boe ere tomea maku tu tu ai du akedukare jii aino.
4 Iwo tarduwado imedu kurireu nure ema duji. Jao pawobe etuo kurireu Abraão ure ture tugeragu jiboe kado puiato. Dukeje ure ia maku Melquisedeque ai‡7.4 Ure aino pugeje. Dez mode dukeje umode maku aiboe umode mitotu je. Akaiwodo 7.6-14 kejewu bataruji jamedu. Awu jire akoino nono jamedu. uwo tomea maku Pao Kurireu ai. 5 Toro ia meri keje ia Abraão uwobe etonaregedu iere Levi. Pao Kurireu ure Israel doge eno bakaru maku Moisés ai dukeje nou bakaru makore nou Levi uwobei emaragoduwo Pao Kurireu ai emagowo tu tu Israel dogei ewo toe kado puiato ewo ia maku pudai tomeawo Pao Kurireu ai jamedu. Nou Levi uwobe ime eiamedu boe emaragodumode tu Pao Kurireu ai rugadu jii toro rugadu. 6 Mare Melquisedeque uwobe karegure emage. Abraão uwobere emage. Mare Abraão ure toe kado puiato tuwo ia maku Melquisedeque ai uwo tomea maku Pao Kurireu ai. Dukejere Melquisedeque mako pemegare Abraão paru tabo boe pemegawo Abraãoji. Pao Kurireu makore marigudu turo pemegamoduie Abraãoji. Mare nouia meri keje Melquisedeque mako pemegare Abraão paru tabo boe pemegawo ji. 7-10 Boe erduware marigudu mako pemegare boe eparu tabowu bataru kurire nou tumagore jiboe kori. Dukodire Melquisedeque bataru kurire Levi bataru kori. Mare Abraão ure toe kado puiato tuwo ia maku Melquisedeque ai uwo tomea maku Pao Kurireu ai. Mare Levi botukare raga. Boe egore nou Levi metu kimoie ia Abraão onaregedu tada. Botumoduie toro ia meri keje. Dukodire boe egore nou Levi metuie tuo Abraão tada. Dukodire Abraão ure toe kado puiato Melquisedeque ai dukeje Levi jamedu ure maku Melquisedeque ai meture nou Abraão tada kodi. Dukodire parduware Melquisedeque bataru kurire Levi bataru kori. Mare toro ia meri keje Levi boture. Nono uwobe emaragodure Pao Kurireu ai jamedu. Emagore boei ewo toe kado puiato ewo ia maku pudai tuwo tomeado Pao Kurireu ai. Mare nou Levi uwobe eiamedu boe ewire tu tu je. Mare nou Melquisedeque čare boe erduwakare bire kejewu meriji. Ainore Pao Kurireu bataru akore. Dukodire parduware Melquisedeque bataru kurire Levi bataru kori, Levi uwobe ewadaru kori jamedu.
11 Ainore Pao Kurireu rore rugadu. Pao Kurireu ure Israel doge eno bakaru maku etai. Nou bakaru makore nou Levi uwobei emaragoduwo Pao Kurireu ai, emagowo Israel dogei ewo toe kado puiato ewo ia maku pudai tomeawo Pao Kurireu ai jamedu. Ainore Israel doge eno bakaru akore. Dukodire nou Levi uwobe erore aino rugadu. Mare nou Levi uwobe eiamedu boe ewire tu tu je. Ia erore jiboe ukare turugadu jamedu. Dukodire Pao Kurireu ure ia imedu ro tuginaiwu mugudo emugato. Nou imedu tuginaiwu rore nono Melquisedeque ro mogadure. Rokare nono Levi onaregedu Arão uwobe ero mogadure pugeje. 12-14 Ča Jesus jire Pao Kurireu akoino. Judá uwobe nure ema. Levi uwobe karegure ema. Marigudu Israel doge ekare ia toe maku nouia Judá uwobe ai uwo tomea maku Pao Kurireu ai. Judá uwobe ekare boe enomea maku Pao Kurireu ai rugadu jii aino. Emaragodukare Pao Kurireu uwai tada. Boe ere ia toe maku tu Levi uwobe etai ewo tomeado Pao Kurireu ai tu tu je. Ainore Pao Kurireu ure maku Moisés aiwu bakaru akore rugadu. Mare aino čare Pao Kurireu makore Judeu dogei erokawo aino pugeje. Eromode jiboe ure tuginai pugeje nou mariguduwuge tuwobe ero piji. Aino čare Pao Kurireu ure nou Judeu doge§7.12-14 Marigudu nou boe ekiere Israel doge aino. Jesus rakojere moto keje dukeje ekiere Judeu doge aino. Ainore ekiere jii aino rugadu. eno bakaru udo tuginai pugeje Judeu doge ewo toe maku Pagimijera Jesus ai pugeje, ekawo toe maku Levi uwobe etai rugadu.
Nou Boe Enoe Makudure Aiwu Imedu Ure Nono Melquisedeque Mogadure
15 Dukodi čare parduware rugadu Jesus kurire Levi uwobe epiji duji. Jesus aregodure boe etae. Rore nono Melquisedeque ro mogadure. 16 Levi uwobe mode ema dukeje Jesus romode nono Levi uwobe ero mogadure. Romode nono Judeu doge eno bakaru umogadure. Mare Levi uwobe karegure ema. Levi uwobe eiamedu boe ewire tu tu je. Mare čare Jesus jewodure pugeje. Bimodukare pugeje rugadu jii toro. Dukodire Pao Kurireu ure nou tumaragodae tawuje Levi uwobe epiji tuwo maku Jesus ai rugadu. Dukodire Jesus maragodumode Pao Kurireu ai boe eparu tabo rugadu. Jesus makomode Pao Kurireuji boe eparu tabo rugadu. 17 Padure bapera kejewu Pao Kurireu bataru akore: – Amaragodumode inai boe eparu tabo jii toro rugadu nono Melquisedeque ro mogadure. Du akedumodukare jii toro rugadu.*7.17 Awu bataru padure Salmo 110.4 keje.
Ainore Pao Kurireu akore. 18 Dukodire nou mariguduwuge pawobe erore jiboe akedure. Nou erore jiboe rakakare tuwo boe ekinorudo. Dukodire boe emodukare ia toe maku Levi uwobe etai pugeje. 19 Boe emeartorure Moisés ure maku etaiwu bakaruji tuwo ia toe maku Levi uwobe etai mare nou bakaru ukare ero pemegado. Mare aino čare boe erduware ia bataru pemegareuji tumeartoruwo ji. Boe emeartorumode ji dukeje edu jaemodukare Pao Kurireu piji pugeje.
20 Ia pugeje. Pao Kurireu makokare tumoduie tuwadaru jetudo pudui Levi uwobe etai. Emaragodure pudai mare makokare tumoduie tuwadaru jetudo pudui etai. 21 Mare Jesus jire Pao Kurireu makore tugie tabo tumoduie tuwadaru jetudo pudui ai rugadu. Akore: – Marigudu imagore ai ikie tabo rugadu amaragodumoduie inai boe eparu tabo tu tu je jii toro rugadu. Imode imagore jiboe jetudo pudui rugadu. Iwiagodumodukare piji.†7.21 Awu bataru padure Salmo 110.4 keje.
Ainore Pao Kurireu akore Jesusji. Tumeardae maiwu jire akoino.
22 Nou Pao Kurireu makore Jesus jiwu meardae maiwu jeture pudui rugadu. Nono Jesus maragodae koiare Pao Kurireu umodukare tuwadaru mekido pugeje. Nou Pao Kurireu meardae pemegare nou meardae boetojiwu piji rugadu. Dukodi čare Jesus rore jiboe pemegare Levi uwobe ero piji.
23 Levi uwobe emagare tumago tabo baruto boe eparu tabo. Eiamedu boe ewire nou tumaragodae piji. Dukodire ia Levi uwobe emugure emugato tu tu je. 24 Mare Jesus bimodukare pugeje. Dukodire Jesus maragodae makudumodukare ia boe etai pugeje. 25 Dukodire tu Jesus roiware tuwo boe ekinorudo. Ia bokware. Nono boe emeartorumode Jesusji makowo eparu tabo Pao Kurireu bagai dukeje Jesus umode ekinorudo rugadu. Rakojere nono Pao Kurireu apo rugadu. Okwamagudumode Pao Kurireuji nou meartorure puduiwuge eparu tabo rugadu tu tu je. Maragodae nure nou inoduče dukodi.
26 Dukodire makore boe eparu tabowu kurireu nure ema rugadu. Jesus jorduware pagaidure jiboeji rugadu okwareu boeji jamedu. Jesus ro pegareu bokware. Ro pemegare tu rugadu. Ro pemegareu nure ema rugadu. Dukodire makore pabaru tabo rugadu Pao Kurireu bagai nou okwareboe bagai rugadu. Pao Kurireu ure Jesus udo tuginai ro pegareuge epiji. Pao Kurireu ure Jesus rutudo baruto rugadu. 27 Levi uwobe emaragodure Pao Kurireu ai boe eparu tabo tu tu je. Mare ere ia boe egu barogo rogu bito tuwo nou barogo ku redo turo pegareu moriče boetoji. Ainore erore meri jameduji tu tu je. Dukejere ere ia boe egu barogo rogu bito pugeje tuwo ku redo pugeje nouia boe ero pegareu moriče jamedu. Ainore erore meri jameduji tu tu je. Ainore erore tumaragoduwo Pao Kurireu ai boe eparu tabo tuwo enomea maku Pao Kurireu ai.‡7.27 Akaiwodo Levítico 9.7 kejewu bataruji arduwawo nou Pao Kurireu ure maku Levi uwobe etaiwu emaragodae boeji. Mare Jesus rokare nono nou Levi uwobe ero mogadure. Ukare ia boe egu barogo bito. Jesus ure tumagu tuwidoduwo. Ukare boe egu barogo ku redo. Ure tugu redo. Ure redo boe eiamedu boe ero pegareu moriče rugadu. Nou rore inodu boe moriče ure turugadu rugadu. Dukodire bimodukare pugeje. Nou mori ure mitotu je. Pemegamode jii toro rugadu. Romodukare nono nou boe ero mogadure. 28 Moisés ure maku Israel doge etaiwu bakaru makore ei ewo tugeragu Levi uwobe imei nou ure boe enomea maku Pao Kurireu aiwugewo emage. Mare eragakare tuwo turo pegareu barigu tubiji jamedu. Mare nou Moisés ure Israel doge eno bakaru maku etai dukeje toro ia meri keje Pao Kurireu makore tonaregeduji tumoduie tugeragu ji uwo boe enomea maku pudai. Pao Kurireu makore tugie tabo tumoduie nou tumeardae maiwu jetudo pudui rugadu. Dukodire nou ure boe enomea maku Pao Kurireu aiwuge eimijera kurireu nure Jesusče rugadu jii toro rugadu. Nono ča Pao Kurireu ure tonaregedu rakado ro pegakawo. Ro pegamodukare jii toro rugadu. Dukodire Pao Kurireu onaregedu pemegare rugadu nou Levi uwobe epiji rugadu.

- Hebreus
- <
- 7
- >

*7:1 7.1 Salém jire egore “boe epemegare pui” aino tuwadaru tabo.

†7:2 7.2 Diero mode dez dukeje umode maku Pao Kurireu aiboe mode mitotu je. Diero mode cem dukeje umode maku aiboe mode dez rugadu. Brae egore “décima parte” aino. Egore “dez porcento” aino. Ainore Pao Kurireu akore marigudu makudure pudaiboe mode tu tu je.

‡7:4 7.4 Ure aino pugeje. Dez mode dukeje umode maku aiboe umode mitotu je. Akaiwodo 7.6-14 kejewu bataruji jamedu. Awu jire akoino nono jamedu.

§7:12-14 7.12-14 Marigudu nou boe ekiere Israel doge aino. Jesus rakojere moto keje dukeje ekiere Judeu doge aino. Ainore ekiere jii aino rugadu.

*7:17 7.17 Awu bataru padure Salmo 110.4 keje.

†7:21 7.21 Awu bataru padure Salmo 110.4 keje.

‡7:27 7.27 Akaiwodo Levítico 9.7 kejewu bataruji arduwawo nou Pao Kurireu ure maku Levi uwobe etaiwu emaragodae boeji.

© 2020 WBT